
SUITA
SLUJITORI, CÎNTAREŢI, OAMENI DIN POPOR
Acţiunea se petrece la SEVILLA



ACTUL I



SCENA I
Salon la alcazar.
REGELE, Don ARIAS, Don PEDRO de GUZMAN, FARFAN de RIBRRA.

REGELE
Mulţumit sînt de primirea 
în Sevilla ; rege sînt 
pe-al Castiliei pămînt 
şi îmi simt de azi menirea, 
cînd Sevilla-mi dă cinstirea 
ce mi-o dă... De azi domnesc, 
lucru-i limpede, firesc, 
că-n Castilia nu-i rege 
de Sevilla, după lege, 
nu îl vrea pe tron regesc. 
Deci, pentru cinstirea dată, 
pentru fast şi închinare, 
mulţumit voi fi sub soare 
numai dacă-i dau răsplată 
după merit : curtea toată 
în Sevilla am să-mi mut,
spre-a se şti dintru-nceput 
că-n Castilia făloasă 
domn voi fi, cu curte-aleasă, 
cît mi-o sta Sevilla scut.

DON PEDRO
Talpa-ți sărutăm, mărite,
noi, alcalzii ei de vază, 
cu recunoştinţă trează, 
că-s onoruri osebite, 
de mari demnitari primite, 
drept care-ţi jurăm credinţă 
şi ce-avem, cu prisosinţă, 
e şi-al tău — Sevilla doar 
să-şi păstreze, -n vechi hotar, 
dreptul ei de cuviinţă —

REGELE 
Mulţumit sînt, peste fire...
...........................................

DON PEDRO
Sărutăm regeasca mînă, 
milostivă şi stăpînă !

REGELE
Prin a voastră dăruire, 
fericit sînt, se-nţelege, 
căci voi da regească lege 
Gibraltarului,cel care 
doarme-ntre coloane-n mare, 
întru faima mea de rege.

FARFAN
Şi înalţii dregători, 
precum toţi cei din cetate, 
gata fi-vor a se bate, 
dîndu-şi viaţa, că-s datori, 
pentru tron.

DON ARIAS     
Da, da, senor ; 
regele-adevărul simte 
că-l vărsarăţi în cuvinte. 
Mulţumit e de-amîndoi. 
Deci, cu bine.

REGELE
Cred în voi, 
şi încrederea nu minte. 
(Alcalzii ies din scenă.)

SCENA II
REGELE, DON ARIAS

DON ARIAS 
Doamne, ce părere ai
de Sevilla ?

REGELE
Se-nţelege, 
bună... M-am simţit azi rege.

DON ARIAS 
Mult aici de va să stai, 
cu păreri te vei alege 
şi mai bune.

REGELE
Cred că dacă 
In cetate-aşa frumoasă
sta-voi mult timp, ca acasă,
şi mai mult va fi să-mi placă. 
Cine-n bogăţii s-o-ntreacă ?

DON ARIAS
Măreţii, podoabe, gust, 
ce pe străzile-i se-nşiră, 
încît ochiul le admiră, 
nu cred c-a văzut August.

REGELE
Da, pe placul meu august 
frumuseţile ei sînt. 
Despre dresuri femeieşti 
şi podoabe nu-mi vorbeşti ?
între-atîţia sori tot stînd,
nu te-ai ars?

DON ARIAS
Un înger blînd 
era dona Leonor 
de Ribera... Faţa-i dalbă 
soare e —, cu raze-n salbă, 
ce-n april nasc flori de dor.

REGELE
Soare-ar fi, de n-ar fi albă, 
căci de-s razele de nea, 
să le lauzi e firesc, 
cînd nu ard, ci te răcesc ? 
Nu vreau soare ce se bea — 
soare arzător doresc.

DON ARIAS
Dar Elvira de Guzman 
cum ţi s-a părut ? Ea sta 
chiar lîngă Măria-Ta.

REGELE
Şoldul şi-l mişca avan, 
dar tot albă-i.

DON ARIAS
Ah, ce ban, ban de aur !

REGELE
Chiar de-i chior Amor, 
zeul tuturora, zău, 
n-aş da pe ea un chior.

DON ARIAS
Poate dona Teodora, 
cea în verde ?

REGELE
Uimitor chip de fildeş 
şi-alabastru !

DON ARIAS
Amor, zeul, la tarabă 
zău c-ar scoate-o, chiar sihastru, 
dac-ar vrea... Te-ngraşă — slabă 
ca printr-un favor măiastru.

REGELE
Amor, chiar şi el se pierde, 
vrînd o dragoste mai verde.

DON ARIAS 
Ştii, Mencia ţi-a dat flori.

REGELE
M-au trecut plăcuţi fiori, 
dar fu ochiu-mi să dezmierde 
pe-altele.

DON ARIAS
Două focoase, 
oacheşe ? Da.sînt frumoase 
Beatriz şi-Ana Mejia. 
Chipul lor minunăţia 
zilei o sporesc.

REGELE
Drăcoase 
arătau... Cît despre nume, 
Ana e banal pe lume, 
Beatriz mai rar e-n ţară, 
ca o Phoenix.

DON ARIAS
Aşadară
numele-au un rost anume ? 
şi aduc sau nu noroc ?

REGELE
În al dragostei viu joc, 
de un nume mai ciudat 
e atras orice bărbat, 
căci nobleţe-i dă pe loc.

DON ARIAS 
Dar cea albă, blondă... ?

REGELE
Caut
de-al ei nume nici să n-aud.
Toată-i marmură şi-alamă ;
rece-i — şi nu-i chip s-o laud.
O, simţirea mea o cheamă
pe-alta, mai de graţii plină.
îmi vorbeşti despre-o blondină,
însă văd că taci întruna
despre una, despre bruna,
minunată şi divină,
care sta la un balcon.
Cine-i negrăita, via
frumuseţe, care pînă
şi pe mine pălăria
m-a făcut s-o ţin în mînă
mult timp ? Cine-i mîndra zînă
cu priviri scăpărătoare,
ce ard inima mai tare
decît ai lui Zeus ochi,
neştiind ce greu deochi
iscă ei — şi ce-ncîntare ?'
Ea, ce,-n negru strai, întrece
soarele, de-l face rece
cînd ţîşnesc din trup frumos
raze vii de abanos,
zarea Spaniei s-o-nece ?
Ea, ce,-n negru strai, tot strînge
foc ce focul zilei stinge
şi, cu-al vrăjii ei tezaur,
eclipsează purul aur
ce din soare se răsfrînge ?

DON ARIAS
Doamne, cred că ştiu acum 
care-i numele copilei.

REGELE
Scoate la lumina zilei 
frumuseţea doar, oricum.

DON ARIAS
Toţi îi spun Steaua Sevillei.

REGELE
Cum ? Sevilla să jignească 
frumuseţea ei cerească ? 
Numele-i de ea departe ! 
Soare-i cazul s-o numească, 
dacă viaţă dă şi arde.

DON ARIAS
Este Estrella Tavera, 
dar numită e copila, 
de toţi, Estrella Sevilla.

REGELE
Soare-i, nu e stea...

DON ARIAS
Şi speră 
al ei frate că-i oferă 
bun prilej să se mărite 
în Sevilla.

REGELE
Cum îl cheamă ?

DON ARIAS
Busto, — regidor de seamă 
al Sevillei, preamărite.

REGELE 
E-nsurat?

DON ARIAS
Nu, — şi-l aclamă 
toată lumea (dacă sora 
Stea e-n ochii tuturora), 
şi pe dînsul, ca pe-un Soare. 
Soarele şi Steaua tare 
se iubesc.

REGELE
Mi-e bună ora, 
şi sub stea de bun augur 
în Sevilla mă îndur 
să fac scurt popas acum, 
căci cînd astru-atît de pur 
am drept călăuză-n drum, 
cum pot să mă rătăcesc ? 
Rege sînt — şi-n strai regesc 
uite, am venit aci, 
să văd stele-n miez de zi, 
don Arias — şi-i firesc 
să doresc s-o văd îndată,

DON ARIAS
Dacă steaua minunată 
către Bethleem te-mbie, 
fă ca Busto să nu-i fie 
un dulău de pază.

REGELE
Iată;
gata-s sfatul să-ţi ascult. 
Cum să fac ?

DON ARIAS
În chip ocult, 
dacă-ţi e de bun augur 
Steaua asta. pot să jar 
c-ai s-o vezi, oricît de mult 
soarele ţi-ar sta-mpotrivă. 
Fă, prin voia-ţi milostivă, 
cu onoruri să se-aleagă, 
c-astea leagă şi dezleagă. 
Cînd favorurile stivă 
se adună, omul simte 
că-i dator, de-atunci nainte, 
să plătească-o datorie 
şi, adînc, în bronz o scrie.

REGELE
Să mi-l chemi — şi ţine minte 
că, în noaptea următoare, 
vreau dorinţa-mi arzătoare 
s-o-mplinesc, s-o văd acasă 
pe Estrella cea frumoasă, 
să simt dulcea ei dogoare. 
Mergi şi cheamă-l pe-al ei frate,

DON ARIAS
La alcazar era... Poate 
că-i acolo încă.

REGELE
Dacă
drumu-mi netezeşti oleacă, 
îi dau statul.

DON ARIAS
Majestate, 
îţi va fi Estrella dată.

REGELE
Fi-voi boltă înstelată, 
căci doar cu o stea divină 
eu voi da mai minunată 
decît Soarele lumină. 
(Don Arias iese din scenă.)


SCENA III 
DON GONZALO de ULLOA, în doliu; REGELE. 


DON GONZALO
Sărut talpa, majestate.

REGELE
Ei, ridică-te.În zi
plină doar de bucurii,
aşa trist vii ? Cum se poate ?

DON GONZALO
Tata a murit...

REGELE
Un bun 
căpitan pierdut-am !

DON GONZALO
Şi
graniţele-s ca pustii 
fără el.

REGELE
Ce jale-adun, 
Don Gonzalo,-n suflet, eu !

DON GONZALO
Plîng, mărite-, plîns durut, 
Că-Archidona fără scut 
este fără tatăl meu. 
Şi cum nu-şi afla egal, 
stînd deasupra tuturor, 
şi cum i-s moştenitor 
falnicului general, 
aş dori ca-naltul post 
mie hărăzit să-mi fie, 
şi nu altuia.

REGELE
Se ştie
demn urmaş că-i eşti şi-ai fost,
dar cum vii dureri nătînge
şi cum doliul te-apasă,
tu, cu inimă duioasă,
stai la curtea mea şi-l plînge.

DON GONZALO
Majestate, tot aici-i 
Fernan Perez de Medina, 
vrînd a cere, din pricina 
unor foste mari servicii, 
acest post — căci în Granada 
peste oşti fu mare şef, 
şi-a mînjit al ei sidef 
cu mult sînge maur, spada 
mînuind-o de demult. 
Vrut-am, fără-ntîrziere, 
să-ţi vorbesc întîi.

REGELE
Se cere sfetnicii să mi-i ascult.


SCENA IV
FERNAN PEREZ de MEDINA. Aceiaşi

FERNAN
Cred, la talpa ta augustă,
prea tîrziu c-ajung, o, rege,
s-o sărut vrînd, după lege,
şi...		

REGELE
Fernan Perez, cît nu stă 
acest post în altă mînă, 
ci-n a mea — şi nu-i de dat 
cît n-adun al ţării sfat, 
(lucru ce mi-i la-ndemînă), 
poţi să mi-o săruţi. Doar ei, 
tronului sprijinitori, 
sînt cu hotărîri datori. 
Liniştit fii, cu temei.

DON GONZALO 
Rege-mi las suplica eu.

DON FERNAN
Eu pe-a mea : oglindă vie-i, 
din cristalul vitejiei, 
ce răsfrînge chipul meu 
de vasal curat, leal.

DON GONZALO
Şi dreptatea mea se-arată, 
nentinată şi curată, 
tot în suflet de cristal. 
(Don Gonzalo şi Don Fernan ies din scenă.)


SCENA V
DON ARIAS, BUSTO TAVERA, REGELE

DON ARIAS.
Don Busto Tavera, rege, e aici.

BUSTO
Mă-nchin supus; 
doamne, turburat nespus, 
căci firesc e, se-nţelege, 
să se turbure-un vasal 
cînd la rege e chemat ; 
şi-ndoit sînt turburat 
căci acest favor regal, 
dobîndit pe negîndite, 
ce prea mult mă onorează, 
doamne, mi-e pricină trează 
turburării îndoite.

REGELE    
Hai, ridică-te.

BUSTO
Stau bine 
unde stau : pe-un rege mare 
ca pe sfinţii din altare
a-l cinstire se cuvine.

REGELE
Eşti un vrednic cavaler; 

BUSTO
Semne-am dat, din fericire, 
pentru asta, dar mărire 
doar pe-a mea măsură cer.

REGELE 
Nu-ţi pot da mărire eu ?

BUSTO
Legi divine şi umane 
dau puteri unei coroane, 
dar vasali de rangul meu 
prea mult nu pot să cuteze 
şi s-aştepte de la rege, 
căci măsura este lege 
chiar dorinţelor lor treze ; 
astfel, legii vechi supus, 
n-am drept la mai mari dorinţi 
decît dreptul prin părinţi.

REGELE 
Ce om n-ar ţinti mai sus ?

BUSTO
Dac-aş fi mai mult decît 
un Tavera, majestate, 
pălăria nu mi-aş scoate. 
Dar Tavera sînt — şi-atît.

REGELE 
(aparte, lui Don Arias) 
I-auzi ce filozofie 
a onoarei !

DON ARIAS 
(aparte, regelui)
O, cedează
ăştia primii !

REGELE
Mai de vază 
cît nu eşti, mi-e clar şi mie 
c-ai să stai cu capul gol, 
dar cum eşti atît de vrednic, 
mi te vreau alături, sfetnic, 
şi,-n regatul spaniol, 
poţi să sui o nouă treaptă, 
căci ca falnic general, 
regelui supus leal, 
Archidona te aşteaptă.

BUSTO   
Dar în ce război, o, rege, 
ţi-am slujit ?

REGELE
În bună pace 
ai ştiut, de-o vreme-ncoace, 
s-aperi ţara şi-a. ei lege, 
încît te prefer, oricum, 
altor doi care, aici, 
mi-au venit azi cu suplici. 
Doi rivali ai, precum vezi. 
Spune-mi, cum să procedez 
de pe scaunul regesc ?

 BUSTO 
(citeşte)
„Mare şi atotputernic senior : don Gonzalo de Ulloa roagă pe Alteţa Voastră să-i facă favorul de a-i acorda postul de căpitan general la graniţele Archidbnei, ţinînd seama de faptul că tatăl meu v-a slujit vreme de patrusprezece ani, distingîndu-se prin notabile servicii aduse-lui Dumnezeu şi coroanei Voastre. A murit în luptă. Rog să mi se facă dreptate"

Tatăl de viteaz a fost
Şi Gonzalo-i moşteneşte
vitejia, da, fireşte,
cred că-i demn de acest post
ce-i al vieţii sale rost.
(Citeşte)
„Preaputernic senior,
Fernan Perez de Medina 
douăzeci de ani creştina 
oaste o sluji cu spor. 
Ca pe-al tău iubit părinte 
te-ar sluji acum, cu spada. 
Adalid jost-a-n Granada 
zece ani, cu crez fierbinte. 
Stat-a şi-n captivitate 
în Granada, trei ani lungi.
Pentru luptele-ndelungi 
şi virtuţile-i curate 
precum cel mai pur cristal, 
prin ce scris-a pe hîrtie, 
roagă ca numit să fie-n 
Archidona general."

REGELE 
Tu ce merite-ai ?

BUSTO
Iertare,
majestate, dar, pe drept, 
nu pot rangul să-l aştept, 
căci nu am vreun merit mare. 
Pot vorbi doar de strămoşi, 
de castele cucerite, 
de vrăjmaşe oşti zdrobite, 
de viteji părinţi făloşi. 
Cu onoruri, rege, ştii
răsplătit c-am fost — dar alte 
mari onoruri, măi înalte, 
nu le merit eu, ca fiu. 
O, dreptatea,-ntr-adevăr, 
dacă-i sacru har ceresc, 
poate atîrna, firesc, 
deseori, de-un fir de păr ; 
şi-i făcută-astfel ca, după 
ce-mpărţită-a fost, de fir 
să stime ani în şir, 
făr-ca firul să se rupă. 
Drept ar fi, deci, majestate, 
s-alegi doar între cei doi. 
Eu n-am merite-n război, 
şi s-ar face-o nedreptate. 
In Sevilla chiar, senor, 
pilde mari eu n-am prea dai 
în război de-am fost soldat, 
azi, de-i pace,-s regidor. 
Vîrsta, rege,- ar fi pricina 
pentru care-ar merita 
naltul rang, prin voia ta, 
Fernan Perez de Medina ; 
Iar pe Don Gonzalo, care-n 
Cordoba e tînăr cid, 
poţi să-l faci, doamne, — adalid.

REGELE 
Fie, deci, cum zici.

BUSTO
Pot oare 
face-altfel decît mi-e cere 
al dreptăţii simţ — adică 
să văd cum se aridica 
doar virtutea la putere ?

REGELE
De ruşine mă faci ! Basta 
cu atîtea sfaturi bune !

BUSTO
Sînt oglindă care-ţi spune 
cum arăţi în clipa asta.

REGELE
Cavaler de vază eşti, 
şi de astăzi, la palat 
vreau să stai neapărat, 
printre sfetnicii regeşti. 
Eşti căsătorit ?

BUSTO
Senor, 
am o soră minunată. 
Pînă n-o văd măritată, 
n-am de gînd să mă însor.

REGELE
Eu am s-o mărit... Şi-o cheamă cum ?

BUSTO
Dona Estrella. 

REGELE
Stea
este deci — şi-ar merita 
soarele s-o ia în seamă.

BUSTO
Doamne, vreau doar un bărbat 
pentru ea : nu-i stea din cer.

REGELE
Să mă laşi pe mine-ţi cer 
să i-l aflu.

BUSTO 
(turburat) 
talpa ţi-o sărut, o, doamne.

REGELE
Soţ cum merită-i doresc,
spre a-i fi egal firesc
unei preafrumoase doamne.
Naş şi peţitor pe lume
am să-i fiu — şi zestre bună
am să-i dau.
BUSTO
Aş vrea să-mi spună 
regele de ce anume 
m-a chemat, căci, majestate, 
neştiind de ce-am venit, 
îmi fac griji şi, negreşit...

REGELE
Da, Tavera, ai dreptate.
Te-am chemat pentru o treabă 
a Sevillei, dar cum pace 
peste tot e, nu se face 
s-o tratăm aşa, în grabă. 
Odihniţi şi-n tihnă, noi, 
la palat, alături stînd, 
punînd gîndul lîngă gînd, 
hotărî-vom amîndoi. 
Mergi cu bine.

BUSTO 
Talpa, rege.

REGELE	
Nu, te-mbrăţişez.

BUSTO
O, cîtă
cinste ! 
(Aparte.) 
Treaba mă-ntărîtă, 
zău, căci nu pot înţelege 
cum de-ajunse să mă placă, 
fără a mă şti ? Pătruns 
e, mă tem, de-un gînd ascuns 
şi doreşte rău să-mi facă. 
(Busto iese din scenă.)


SCENA  VI 
REGELE, Don ARIAS 

REGELE
Omul are cap destul, 
şi-i cinstit.

DON ARIAS
De ăştia breji 
şi cinstiţi, cît de-un prilej 
bun nu dau, sînt prea sătul. 
Mască de cinstiţi îmbracă, 
şi-s isteţi, nevoie-mare, 
dar prilejul cînd le-apare, 
toţi cum li se cîntă joacă.
Azi bîrfeşte unul pe-altul 
care ieri bîrfea şi el, 
căci, cu timpu,-ajung la fel 
şi cel mic, şi preaînaltul. 
Pe un taler,- cinstea lui 
pune-o ; şi-apoi mari favoruri, 
daruri, linguşeli, onoruri 
pe alt taler poţi să pui. 
Şi-ai să vezi că tot ce scump 
a părut — se face pai ; 
iară cellalt taler, vai, 
greu atîrnă, ca de plumb.

REGELE
Am să merg cu gluga trasă 
la Estrella, căci e soare, 
chiar de steaua ni se pare, 
şi mă arde, nemiloasă.

DON ARIAS 
S-ar bîrfi că...

REGELE
Bunăoară, 
ce ? Spre bîrfe simt îndemn 
unii ? Ei, acesta-i semn 
că li-i dor puţin să moară. 
Eu sînt viu — şi ce-i de-atrag 
bîrfele, supus greşelei, 
cînd doresc să fiu al Stelei 
din Sevilla rege-mag ? 
(Ies din scenă.)


SCENA VII
Sală în casa lui Busto Tavera. .SANCHO, ESTRELLA, NATILDE, CLARINDO.

SANCHO
O, înger scump, divin,
cînd îţi voi fi de drept
stăpîn, încît în piept
să nu strîng dor şi chin ?
Din roua cursă lin,
pe ochi, în fine spuze,
tu, soare triumfal,
în scoica de coral,
din care-amorul face roşii buze,
cînd făuri-vei oare
mici perle-n suflete scăpărătoare ?
Estrella mea, o, cînd,
tu, soare, scump tezaur,
în ciclul tău de aur,
frumoasă scăpărînd,
împodobi-vei blînd
o neasemuită
zi, ce-i iubirii oază,
cînd în stelară rază
noi doi vom fi legaţi printr-o ursită,
încît s-o spune,-anume,
că alt Castor şi Polux vezi pe lume ?
Castilia cînd oare
va zice, deasemeni,
că ai Sevillei Gemeni
noi doi sîntem sub soare ?
Tot chinul ce mă doare
cînd şi-o afla liman ?
Că-ţi sînt soţ drag şi bun
cînd voi putea să spun,
cînd timpu-l ţii pe loc şi, făr-alean,
prea-ncet să treacă-l laşi,
cu-ai lui Saturn mereu mai leneşi paşi ?

ESTRELLA
O, timpul de-ar zbura
ca dorul — doamne sfinte,
el soarelui fierbinte
paşi uriaşi i-ar da ;
şi-atunci Sevilla mea,
ca pe o bună fiică,
de nuntă m-ar găti,
şi n-aş mai gelozi
gingaşa fericită turturică,
ce-şi face, gîngurind,
pătuc de nuntă-n scorburi mici, cu jind.
Ieri, în acelaşi loc,
pierdute-n dulci rotiri,
ah, marei lor iubiri
se închinau cu foc,
stînd veşnic cioc în cioc,
de-şi răvăşeau ca zdreanţă
penetul, în neştire,
făcînd din el potire
din care-şi soarbe dragostea speranţa ;
şi cioc în cioc, apoi,
îşi tot urau doar fericire-n doi.

SANCHO
Ce drag mi-e dorul cărui 
închini crîmpei de gînd ! 
Eu, ţie, orişicînd, 
chiar de spre faimă stărui, 
tot sufletul mi-l dărui.

ESTRELLA.
Şi eu ţi—l dau prinos, 
ca-n suflet să-mi trăieşti !

SANCHO
Foc şi lumină eşti, 
tu, astru pur, frumos !

ESTRELLA 
O, ucigaş milos !

SANCHO
O, pradă sfîntă, care
eşti nord pe-a ochiului meu mare !

CLARINDO 
(Natildei) 
Nouă nu ne-ar fi pe plac, 
din olandă şi chembrică, 
cîte-un dulce of, adică, 
cum stăpînii noştri fac ?

NATILDE
Mă, nu taci ?

CLARINDO
Ba, iaca, tac.
(Aparte, Natildei.)
Ah, tu, cîrja mea de fală 
cînd de dor mă zbucium greu !

NATILDE
Ah, tu, frate-al meu, lacheu, 
tu, poet în cîntec de ţesală !

CLARINDO
Dragoste !

NATILDE
Iubit duios ! 
O, n-are-atîtea of uri un lepros!

SANCHO 
Şi-al tău frate ce mai spune ?

ESTRELLA
Că s-ar cere nişte acte – 
pentru-asemenea contracte, 
şi că o să se adune 
în cîteva zile bune, 
şi-al căsătoriei nimb 
ne va-ncununa curînd.

SANCHO

Tristă-i dragostea mea cînd
cere timp, apururi prea mult timp.
Aş vrea eu astăzi să mă-nsor,
căci prea e timpul schimbător în zbor.
E lină şi căruntă,
în zori, întinsa mare,
cît răsăritul soare
cu valuri nu-l înfruntă
şi" iese lin din undă,
curată, aurora,
dar negri nori, curînd,
vezi pe-ai ei umeri stînd
şi umbrelor adînci le vine ora,
şi tot ce fost-a pisc
se schimbă-n de zăpadă vasilisc.
Panaşe colorate
stau pe migdalul verde,
ce într-o clipă pierde
corole minunate ;
curg, susurînd, curate
pîraie pe pămînt,
dar cad pe-a gliei faţă,
deodată, flori de gheaţă,
şi dacă ele sigure nu sînt
de glia lor, eu, oare,
să cred în timpu-n veşnică schimbare ?

ESTRELLA
De timpu-n loc ne ţine, 
vorbeşte cu-al meu frate.

SANCHO
Ah, timpul simt, mă bate 
cu chinuri prea haine.

CLARINDO
Don Busto, iată, vine.


SCENA  VIII
BUSTO, aceiaşi 

BUSTO
Ah, Sancho !

ESTRELLA
Ce-ai păţit ?

SANCHO 
Tu, melancolic ?

BUSTO
Vii
tristeţi şi bucurii
cu greu noian de griji m-au năpădit. 
Tu treci, Estrella,-n casă,

ESTRELLA 
Vai, timpu,-n pace, iată, nu ne lasă ! 
(Estrella şi Natilde ies din scenă.)


SCENA IX
SANCHO, BUSTO, CLARINDO 

BUSTO
Sancho Ortiz de las Roelas... 

SANCHO
Cum, deci nu-mi mai spui cumnat ? 

BUSTO
Fugărit de-un roib turbat, 
fără pinteni... Eu acela-s ! 
Ei, aflaţi că mă chemară, 
azi, la rege... De ce, oare ? 
Nu ştiu, căci la întrebare 
mi-a răspuns cam într-o doară. 
Mă făcea şi general 
de-Archidona, fără-a-i cere. 
Rezistînd doar, cu putere, 
nu mi-a dat şi-un tron regal, 
în sfîrşit...

SANCHO 
Hai, spune : cu 
bucurii ai început, 
însă trist şi abătut 
de ce eşti şi ce-ţi făcu ?

BUSTO 
Sfetnic m-a făcut.

SANCHO
Ce-i cu-asta ?
E de bine.

BUSTO
De ce-i rău 
să vorbim...

SANCHO 
(aparte)
Ah, glasul tău 
îmi prezice, simt, năpasta.

BUSTO
Şi mi-a zis să n-o mărit  
pe Estrella, căci vrea el 
soţ să-i caute, cu zel, 
dîndu-i zestre, negreşit, 
dacă eu să-i dau nu pot.

SANCHO
Trist şi bucuros deodată 
zis-ai tu că eşti, dar iată, 
eu rămîn doar trist de tot. 
Tu te-alegi cu mari favoruri, 
eu — doar cu năpaste grele. 
Lasă-mă cu ale mele 
şi te-nfruptă din onoruri, 
căci vei sta pe lîngă rege 
şi-ţi vei mărita şi sora, 
dar, în văzul tuturora, 
a prieteniei lege 
azi a fost s-o-ncalci, căci tu 
nu i-ai spus ce trebuia, 
că-i făgăduita mea...

BUSTO
Zbuciumat eram şi nu, 
n-am putut răspunde... 
Mintea mi-era tare turburată.

SANCHO
Nunta mea, deci, niciodată 
n-o să aibă loc !

BUSTO
Naintea 
regelui voi sta, spunîndu-i 
că e nunta ei un fapt, 
întărit şi prin contract. 
Cred că regele, la rîndu-i, 
respecta-va sfînta lege.

SANCHO
Dacă vrea s-o-ncalce, oare 
cine ar putea, sub soare, 
să-l împiedice pe-un rege ?

BUSTO
Să-i vorbim şi tu, şi eu,
căci cum razna-mi era gîndul,
n-am spus că ţi-am dat cuvîntul.

SANCHO
Sînt lovit de moarte, greu ! 
Bine-am zis că timpul n-are 
clipe de statornicie ; 
plînsul şi tristeţea vie 
ni-s doar umbre de visare. 
Dacă, silnic, el, oricînd, 
vrea să-ncalce astă lege.,.

BUSTO
Sancho, regele e rege. 
S-aşteptăm, răbdare-avînd.
(Iese din scenă.)


SCENA X 
SANCHO, CLARINDO

SANCHO
O, trist şi umilit,
cum să îndur a chinului urgie ?
Tiran care-ai venit
să turburi dulcea mea căsătorie, —
cu lauda Sevillei 
să nu-i fii demn acestei mari Castilii !
Eşti Sancho cel Brav... Groaznic
suna-va la ureche acest nume,
căci crud eşti şi năpraznic
şi-aşa ţi se va duce faima-n lume.
Dar cerem noi, umilii,
să nu-i fii domn acestei mari Castilii !
Prin conspiraţii crunte,
ai fraţilor tăi fii, de-acum nainte,
coroana ta pe frunte
s-o poarte, întărind-o bule sfinte,
iar tu să n-ai sigilii,
ca domn să-i fii puternicei Castilii !
Ci hai spre Gibraltar,
afară din Sevilla, viaţa asta
să-mi pierd, să uit de-amar.

CLARINDO 
Poţi şi aici s-o pierzi, sfruntînd năpasta:

SANCHO
Estrella de-i frumoasă,
cum de e steaua mea nenorocoasă ?
Ce aspru-i al ei ochi !
Şi ce ponoase de pe urmă-i trag !

CLARINDO
Nu-i fie de deochi !
Murim ca ouă-ochiuri de-al ei drag;
De-ar fi jumări...

SANCHO 
Sigilii
să n-ai ca domn al falnicei Castilii ! 
(Ies din scenă.)



SCENA XI
O stradă.
REGELE, Don ARIAS, Suită; apoi, BUSTO

REGELE 
Spuneţi-i că sînt aici.

DON ARIAS 
Ştiu că eşti aici, o, rege, 
şi să te primească, iată, 
iese don Busto Tavera. 
(Busto intră în cameră.)

BUSTO
Ce onoare, majestate ! 
Regele la mine-acasă ?

REGELE
Am trecut, cu gluga trasă, 
prin Sevilla, vrînd s-o văd, 
şi cum ara ajuns pe-aici, 
mi s-a spus că-ţi aparţin 
aste case, şi-am dorit 
să le văd, căci se aude 
că-s frumoase de nespus.

BUSTO
Case ca de scutier.

REGELE 
Să intrăm.

BUSTO
O, majestate, 
pentru umilinţa mea 
sînt făcute — şi nu sînt 
vrednice ca să le vadă 
regele, căci s-au croit 
mult prea strimte, şi-s prea mici 
încît nu-i vin pe măsură 
unui suveran suprem. 
Umilinţa lor prea multă 
nu aspiră, majestate, 
la atîta măreţie ; 
şi, pe lîngă astea toate, 
am în casa mea, senor, 
o frumoasă domnişoară — 
şi atît, iar dînsa gata 
e de cununie-acum, 
căci sînt actele-ntocmite, 
şi de rău ar fi vorbită 
în Sevilla de se află 
că-i de rege vizitată.

REGELE
Nu vin. Busto, pentru dînsa ; 
pentru tine vin.

BUSTO
O, rege, 
mare cinste mi se face ! 
Dacă însă pentru mine 
vine regele, n-am dreptul 
să ascult de-a lui dorinţă, 
c-aş fi nepoliticos, 
de-aş primi ca seniorul 
pe-un vasal să-l viziteze, 
iar vasalul cu-acest fapt 
să se învoiască. Eu 
slujitor sînt şi vasal, 
şi-i mai drept să-l văd pe rege 
dacă mi se face cinstea — 
la palat, căci o sfruntare 
pare-ades mărinimia, 
dacă iscă bănuieli,

REGELE 
Bănuieli ? Ce bănuieli ?

BUSTO
Pot să zică unii că, 
dimpotrivă, ai venit 
ca pe sora mea s-o vezi, 
nu pe mine — şi cum are 
faimă bună, poate faima 
să şi-o piardă-ntr-o clipită, 
căci e cinstea pur cristal 
ce îl spargi cu răsuflarea.

REGELE
Ei, dacă tot sînt aici, 
nişte treburi însemnate 
vreau cu tine să discut, 
Să intrăm.

BUSTO
Mărite rege, 
să vorbim de-aceste treburi, 
dar pe drum, căci casa mea 
pregătită nu-i pe rege 
să-l primească.

REGELE 
(aparte, lui Don Arias)
Mult prea mult
ne rezistă.

DON ARIAS 
(aparte, regelui)
Important 
este să-l îndepărtăm, 
iar eu să rămîn cu dînsa, 
să-i vorbesc în al tău nume.

REGELE 
(aparte, lui Don Arias) 
Mai încet, să nu te-audă, 
căci netrebnicu-ăsta-şi ţine 
toată cinstea în urechi.

DON ARIAS
(aparte, regelui) 
Dacă de urechi atîrni 
grei cercei, sub greutate 
se cam rup ades cerceii.

REGELE
Gata : nu vreau cu de-a sila 
să îţi intru-n casă.

BUSTO
Doamne, 
cînd s-o cununa Estrella 
ai să-mi vezi şi casa, însă 
după datină gătită.

DON ARIAS. 
Vin caleştile.

REGELE
Stai, Busto
stai pe scări.

BUSTO
Doar în picioare, 
de-mi îngădui, majestate.

REGELE
E caleaşca mea, deci dau 
eu porunci în car

DON ARIAS 
Ne-aşteaptă
vizitiii.

REGELE
La palat !

BUSTO 
(aparte)
Prea-i mare mărinimia, 
şi-s favoruri mult prea mari. 
Deie Domnul Dumnezeu 
ca să iasă totul bine. 
(Iese din scenă.)


SCENA XII 
Odaie în casa lui Busto. 
ESTRELLA, NATILDE ; apoi, Don ARIAS

ESTRELLA 
Ce îmi tot înşiri. Natilde ?

NATILDE 
Regele a fost, senora. 
(Intră în scenă Don ARIAS.)

DON ARIAS
Da, chiar regele a fost, 
şi este firesc ca regii 
să se ţină după-o stea. 
A venit spre casa asta, 
frumuseţea căutînd-o, 
căci, pe plai castilian, 
dacă-i rege el, tu eşti 
o regină-a frumuseţii. 
Regele don Sancho, care 
e numit cel Brav de cînd 
neînvinsă-i e cetatea,
şi de plebe, şi de mauri, 
căci toţi tremură cînd stau 
să audă de-al său nume, 
el, puternicul, el, sfîntul 
şi augustul nostru Cezar, 
care laurii romani 
întrecutu-i-a prin fapte, 
frumuseţea ta divină 
a văzut-o la balcon, 
frumuseţe ce întrece 
chiar palatele-aurorei,
cînd un roi de păsărele, 
încă tare somnoroase, 
dintre crini şi trandafiri 
o trezesc şi-i dau bineţe, 
iară ea, plîngînd c-a fost 
dintr-un dulce somn trezită, 
varsă lacrime de perle. 
M-a trimis ca să-ţi ofer 
tot ce-nseamnă avuţie 
în Castilia întreagă, 
chiar dacă destulă nu-i 
pentru graţiile tale. 
Vrerii sale te supune, 
căci dacă-i primeşti favorul, 
vei fi Soarele Sevillei, 
nu doar steaua ei de azi. 
îţi va dărui castele 
şi oraşe — ca să fii 
tu bogata lor stăpînă. 
Şi-ţi va da un soţ bogat,
ca să fii, cu el alături,
o superbă-ncununare
a străbunilor Tavera,
rangul lor mai sus nălţîndu-1.
Ce răspuns îi dai ?
	
ESTRELLA
Răspuns ?
Asta, vezi !
(îi întoarce spatele.) 

DON ARIAS
Stai, mai aşteaptă.

ESTRELLA
La nesăbuite daruri 
doar cu spatele răspund. 
(Iese din scenă.)


SCENA XIII
Don ARIAS, NATILDE

DON ARIAS 
(aparte)
Sora-i vrednică de frate ! 
Uluit sînt, căci Sevilla 
marile virtuţi romane 
vede-n cei doi renăscînd. 
Ar părea cu neputinţă 
ca monarhul să-i înfrunte 
şi să-nvingă, dar puterea, 
de-o îmbini cu stăruinţa, 
mută munţi şi stînci sfărîmă. 
Cu această slujitoare 
voi vorbi, căci darurile 
sînt mari porţi spre cucerirea 
marilor favoruri ale 
unei Porţii sau Lucreţii. 
Slujitoare eşti aici ?

NATILDE
Slujitoare cu de-a sila.

DON ARIAS
Cu de-a sila ? Cum adică ?

NATILDE
Păi, sînt sclavă.

DON ARIAS
Sclavă ?

NATILDE
Da,
osîndită sînt la moarte
şi la veşnică-nchisoare, 
văduvă de libertate.

DON ARIAS
Dar eu regelui voi cere 
să-ţi redeie libertatea 
şi o rentă de o mie 
de ducaţi, cu ea odată, 
dacă să-l slujeşti te prinzi.

NATILDE
Pentru libertate şi 
pentru aur, gata mi-s 
de orice ticăloşie. 
Spune-mi numai ce să fac, 
şi-ai să vezi de ce-s în stare.

DON ARIAS
Regelui, în noaptea asta, 
să-i laşi slobodă intrare 
la stăpîna ta în casă.

NATILDE
Toate uşile deschise 
fi-vor, dacă-ţi ţii făgada.

DON ARIAS
înainte de-a intra,
o să-ţi dau chiar eu scrisoarea,
cu a regelui pecete
şi iscălitura lui.        

NATILDE
Iar eu drept la patul ei 
îl voi duce-n astă, noapte.

DON ARIAS
La ce oră merge Busto 
la culcare ?

NATILDE
Către ziuă.   
Toată noaptea face curte, 
nu ştiu cui, şi umblă lela ; 
şi bărbaţii pierd, se ştie, 
timp destul cu treburi de-astea.

DON ARIAS 
La ce oră zici să vină 
regele ?

NATILDE
La unsprezece, 
căci Estrella în culcuş 
va şi fi la acest ceas.

DON ARIAS
Ia smaraldul ăsta, care 
să-ţi aducă bine-aminte 
la ce daruri de la rege 
poţi să te aştepţi.

NATILDE
Ţin minte
totul.

DON ARIAS
N-aş vrea să le semeni 
doftorilor.

NATILDE
Cînd de aur 
este vorba, care munte 
s-ar păstra statornic, tare ? 
Aurul a fost şi este 
viul relelor izvor, 
căci dac-ar lipsi, desigur, 
n-ar mai fi lumea asta 
nici jigniri, nici infamii. 
(Ies din scenă.)


SCENA XIV
Salon la alcazar.
Don INIGO OSORIO, BUSTO şi Don MANUEL, cu cheia

DON MANUEL
Chei pentru cămări regeşti 
azi primeşti domnia ta. 
Mult te nalţi în rang.

BUSTO
O, da...
Dar cum poţi să-l răsplăteşti 
pe un rege, cînd tu n-ai 
nici un merit şi te-alegi 
cu onoruri ?

DON INIGO
Marii regi, crede-mă că, în alai, fără merit om nicicînd n-aleg.

BUSTO
Chei mi-a dat, mă iartă, —
şi-i a cerului său poartă ? 
în pămînt mă simt intrînd, 
cînd mă nalţ atît de sus. 
De mă-nalţă-n. rang uşor, 
poate şi să-mi ia, din zbor, 
naltul rang pe umeri pus. 
Dar de-naltul senior 
să mă umilească vrea, 
tot voi fi,-n Sevilla mea, 
ce sînt şi azi — regidor.

DON INIGO 
Cine e de gardă ?

DON MANUEL
Nimeni
din cei trei... Plăcerea gust-o !

DON INIGO 
Chiar c-aş vrea.

DON MANUEL
De-ai chef, don Busto, 
să petreci, noi o să-ţi ţinem 
spatele... Ai una ? Spune !

BUSTO
De sînteţi petrecăreţi, 
eu vă duc oriunde vreţi 
veselia să răsune. 
Să vă duc pot, pînă-n zori, 
unde, ca filozofie, 
numai dragostea e vie.

DON MANUEL 
Ţi-am fi recunoscători.


SCENA XV   
Don ARIAS, aceiaşi 

DON ARIAS
Cavaleri voinici şi teferi, 
are regele de scris.

DON MANUEL 
Hai să ne distrăm ca-n vis. 
(Ies. din scenă Busto, don Inigo şi don Manuel.)


SCENA XVI
REGELE, Don ARIAS 

REGELE
De superbii ei luceferi 
o să am eu parte deci ?

DON ARIAS 
Sclava nu mai e a lui.

REGELE
O, Castilia statui
o să-i nalţe,-n veci de veci.

DON ARIAS
O scrisoare cu pecete 
cere doar.

REGELE
Să se şi scrie, 
şi-am s-o iscălesc, căci-mie 
aripi dragostea îmi dete.

DON ARIAS 
Sclava asta bine prinde !

REGELE
O, nici n-are preţ, căci ea, 
azi, prin a Sevillei Stea, 
soarele ceresc mi-l vinde.



A C T U L  II


SCENA  I 
O stradă.
REGELE, Don ARIAS și NATILDE, la poarta casei lui Busto
 
NATILDE
Singur ar fi cel mai bine, 
căci toţi puşi sînt pe odihnă.

REGELE 
Şi Estrella ?

NATILDE
Doarme-n tihnă, 
pe-ntuneric.

REGELE
De la mine, 
un cuvînt de-ajuns era, 
dar scrisoarea ia-ţi, prin care 
liberă te fac sub soare, 
căci lui Busto îi voi da 
altă sclavă.

DON ARIAS 
Banii sînt
tot aici.

NATILDE
Sărut des, des, 
talpa ta.

DON ARIAS 
(aparte, regelui)
Din interes, 
toţi la fel sînt pe pămînt,

REGELE 
Bine-i să domneşti !

DON ARIAS
Au cine-i 
stă în cale unui rege ?

REGELE
Singur urc, se înţelege, 
căci aşa cred că mai bine-i.

DON ARIAS 
Singur te aventurezi ?

REGELE
Ce ? Au prin furtuni, năuc, 
spre Colchida eu mă duc, 
ca-n vîrtejuri să-nnoptez ? 
Busto nu-i vasalul meu ? 
Nu-s în casa lui ? Şi dacă 
m-ar surprinde, ce să-mi facă ? 
Oare nu-s cu mine Eu ? 
Pleacă.

DON ARIAS
Unde să aştept ?

REGELE
Chiar la locul de pornire 
către marea mea iubire.

DON ARIAS 
Spre San Marcos deci mă-ndrept. 
(Iese din scenă.)

REGELE
Busto cînd se-ntoarce-acasă ? 

NATILDE
O, cînd păsările,-n cor, 
nalta imnuri zorilor. 
Toţi deschisă poarta lasă, 
pînă vine el.

REGELE
Amorul 
îmi dă aripi, bărbăţie.

NATILDE
Să-mi urmezi, Alteţă, mie, 
că-i tot beznă coridorul, 
şi prin el ajungi la cele 
raze ce-ţi doreşti.

REGELE
Fireşte, 
amîndoi pornim orbeşte, 
să vînăm, prin noapte, stele.

NATILDE 
Ce stea nu-şi doreşte-un soare ?  
 
REGELE
Sancho Bravo-s eu — şi-ador 
pe-a Sevillei stea, cu dor, 
în al optulea cer mare.
(Ies din scenă.)


SCENA II
Don MANUEL, BUSTO, Don INIGO 

BUSTO 
Asta-i casa mea.

DON INIGO
Cu bine.

BUSTO 
Cam devreme am ajuns.

DON MANUEL 
Hai cu noi.

BUSTO
Mi-a fost de-ajuns.

DON INIGO
Ei, don Manuel cu mine  
dulci ospăţuri vom mai face, 
pînă-n zori.

BUSTO
Feliciana
v-a plăcut ?

DON MANUEL
O, fetişcana, la alcazar, fii pe pace, 
va fi mîine pomenită. 
Merită.
(Don Manuel şi Don Inigo ies din scenă.)


SCENA III 


BUSTO
Hm, la culcare 
merg devreme, mi se pare.
(Se uită La poarta casei lui.) 
Casa-n beznă-i âdîncită... 
Nici un paj treaz ? Hei, Lujan ! 
Hei, Osorio, Andres ! 
Toţi dorm... Hei, Justa, Ines ! 
Dorm şi ele somn avan. 
Hei, Natilde ! Chiar şi roaba 
doarme... Ah, slăvitul somn 
este mare zeu şi domn. 
(Intră în casă.)



SCENA IV 
Odaie în casa lui Busto. 
REGELE, NATILDE; apoi, BUSTO

NATILDE
Doamne, iese proastă treaba ! 
Mi-s pierdută, căci strigat-a 
el, stăpînul !

REGELE
Cum, n-ai zis 
că se-ntoarce-n zori ?

NATILDE
Ah, mi-s, 
mi-s nenorocită ! Gala !
(intră în scenă Busto, şi regele îşi trage gluga pe faţă.)

BUSTO 
Hei. Natilde !

NATILDE 
Fug departe !

REGELE 
(aparte, Natildei) 
Nu-ţi fă griji.
(Natilde iese din scenă.)


SCENA V
REGELE, BUSTO 

BUSTO
Hei, cine-i ?

REGELE
Basta !
Un bărbat.

BUSTO
La ora asta ?
Cine eşti ?

REGELE
Hai la o parte !

BUSTO
Nu prea eşti politicos ! 
Doar prin vîrful spadei treci, 
ca să-mi pîngăresc pe veci 
casa sfîntă !

REGELE 
Spada jos !

BUSTO
Ce ? Cînd astfel pîngăreşti 
tu alcovul sorei mele ?
Vreau s-o ştii pe a ta piele ! 
Haide, spune cine eşti, 
ori te şi omor — şi-atunci...

REGELE 
Om de vază-s... Spada lasă !

BUSTO
Sînt în propria mea casă, 
şi aici dau eu porunci.

REGELE
Hai, fă-mi loc să trec ! înalt 
este rangul meu, să ştii. 
N-am de gînd a te jigni,  
nu-ţi iau casa cu asalt, 
ci vreau cinstea ta s-o cresc.

BUSTO
Să creşti astfel cinstea mea !

REGELE 
Da, prin mine trece ea.

BUSTO
Ba prin spadă-i mai firesc. 
Cum ? Cinstindu-mă ţi-acoperi 
chipul ? Şi ai chef de fugă, 
tot aşa, ascuns sub glugă, 
nevoind să te descoperi ? 
Cel ce-ţi dă cinstire, oare, 
umblă-aşa, în sîn cu frica, 
ruşinat ? O, de nimica 
nu se teme el sub soare. 
Hai, în gardă, iute, ori 
te omor !

REGELE 
Scrîntit neghiob !

BUSTO
Ori te fac cu spada zob, 
ori tu, poate, mă omori ! 
(Duce mîna la minerul spadei.)

REGELE 
(aparte)
Să-i spun cine sînt... 
(Tare.) 
Opreşte, 
căci sînt regele !

BUSTO
Minciună ! 
El nu umblă,-n nopţi cu lună, 
fără garda ce-l păzeşte. 
Ticălos şi laş nemernic, 
îl jigneşti pe rege deci ? 
Josnic n-ar fi el în veci,
căci e nobil şi puternic 
l-auzi, regele vasalii 
să-şi jignească ! Ah, amar 
sînt jignit prin asta iar, 
şi iar meriţi funeralii, 
căci jignindu-mă cumplit, 
n-arunci pe mărirea-i pată, 
că doar ştii că niciodată 
regele nu s-a-njosit. 
Sacre şi umane legi 
la osîndă grea-l condamnă 
pe acela ce te-ndeamnă 
să vezi vicii mari la-regi.

REGELE 
(aparte)   
Ah, ce suflet ! Ce bărbat ! 
(Tare.)
Că-s chiar regele susţin. 

BUSTO
Eu te cred şi mai puţin,
căci un titlu nentinat
nu-i legat de-asemeni faptă.
Cinstei ştie-i el cărarea ;
tu mi-aduci doar dezonoarea.

REGELE 
(aparte)
Toate astea greu se rabdă ! 
Ce să fac ?

BUSTO
(aparte)
Mda, cel cu glugă 
este regele, e clar ; 
l-aş lăsa să plece chiar, 
şi apoi să aflu,-n fugă, 
casa de mi-a necinstit-o.
Turb ! De faţă stau cu cel 
ce onoare dă — dar el 
mă trezesc c-a şi răpit-o.
(Regelui, tare)
Treci, oricine-ai fi, dar cată 
să nu-l mai jigneşti pe rege, 
săvîrşind o fărdelege 
sub un nume fără pată. 
Domn îmi este şi-o să-mi fie 
el, ce Africa-nspăimîntă, 
şi menirea lui e sfîntă ; 
tu-i jigneşti mărirea vie ! 
Cheia lui de-a fost să-mi deie, 
să mă facă sfetnic printre 
ai săi sfetnici, cum să intre 
el la mine fără cheie ? 
Şi să nu-ncalci sacra lege, 
căci el e bărbat, dîrz, drept. 
Asta-ţi spun — şi te respect, 
fiindcă -te-nchipui rege. 
Şi dacă mă vezi, anume, 
credincios, chiar de-s jignit, 
de-un vasal, să ştii, cinstit 
e al regelui său nume. 
Dar Busto Tavera, jur 
că şi regelui i-ar zice 
toate ce îţi zice-aice, 
ţie, fără înconjur, 
ca, neîncălcînd vreo lege, 
a vasalilor onoare 
să-l înveţe a fi mare 
şi cinstit şi falnic rege.

REGELE
Nu mai pot să-ndur ! Zevzec, 
ah, mă simt — şi chiar bătut!
Rege deci m-am prefăcut
că-s ? Şi-atunci mă laşi să plec ?
Ah, de-am zis că-s rege,-n toate
ochii tăi pe rege-l vadă .
Drum am să-mi deschid prin spadă !
(Scoate spada din teacă.)
De mă vreau in libertate,
ticălosule,-astă noapte,
de respecţi în mine-un nume,
ca să te-nspăimint, anume,
rege am să fiu prin fapte !
Mori, netrebnice ! Mă-ndeamnă
numele de rege,-acum,
ca prin tine să-mi tai drum !

BUSTO
Doar onoarea-mi este doamnă. 
(Se duelează.)


SCENA VI

SLUJITORI, cu făclii. NATILDE ; REGELE, cu gluga trasă. BUSTO

SLUJITORII 
Ce se-ntîmplă ?

REGELE
Vreau să scap, 
cît necunoscut sînt încă. 
Ah, jignirea mea-i adîncă, 
dar voi şti să-i dau la cap !   
(Iese din scenă.)

UN SLUJITOR 
Cel ce-a stat să te înfrunte 
a fugit...

BUSTO
Să-l prindeţi ! Iute ! 
Nu ! De fuge pe-ntrecute, 
să-i durăm de aur punte, 
căci doar ştim a cui e gloria ; 
Cel ce e învins prin fugă 
îi oferă, de sub glugă, 
celui ce-a învins victoria. 
Fuga ăstuia-i cu rost : 
nu se vrea recunoscut,   
de-aia-şi pune fuga scuţ 
căci învins deloc n-a fost. 
O făclie-i daţi, îndată, 
voi, Natildei — şi plecaţi. 
(Slujitorii îi dau Natildei o făclie şi ies din scenă.)



SCENA VII
BUSTO, NATILDE 

BUSTO 
(aparte)
 M-a vîndut pe trei ducaţi
asta... Prea e ruşinată.
C-o minciună îi deschid
gura eu... 
(Tare.) 
Natilde, basta,
ia închide uşa asta,
că pe loc te şi ucid !
Totul regele mi-a spus.

NATILDE 
(aparte) 
Dacă taina n-a păstrat-o
ei, cum poţi tu, vinovato, s-o păstrezi?
(tare.)
Da, m-am supus 
vrerii lui, e-adevărat. 
Da, senor, mi-s vinovată.

BUSTO
(aparte) 
O să aflu, cred, îndată, 
dacă cinstea mi-a pătat.
(Tare.)
Tu deci uşa i-ai deschis ? 

NATILDE
Pîn-aici a fost să-l plimb, 
o, senor, căci el, în schimb, 
libertatea mi-a promis.

BUSTO
Şi Estrella,-n acest caz, e 
vinovată ?

NATILDE
N-a ştiut ! 
De ştia, dintru-nceput 
m-ar fi ars cu-ale ei raze. 
Nici nu a ghicit.

BUSTO
E clar,
căci te turbura lumina... 
însoţindu-se cu vina, 
nici n-ar fi fost stea măcar. 
Rumeneala ei firească
nu îngăduie eclipsă.
Ea de raze duce lipsă,
cînd din seare prind să nască ?

NATILDE
Lîngă-alcovul ei, el, 
mie mi-a dat ăst bilet, intrînd ; 
iar tu l-ai urmat curînd.

BUSTO
Ah, ţi-a dat şi o hîrtie ?

NATILDE
Am ducaţi o mie rentă 
şi mi-s pusă-n libertate.

BUSTO
(aparte)
Cinstea mult să coste poate ! 
Ah, mărirea mea-i dementă !
(Tare.)
Hai cu mine.

NATILDE
Unde ?

BUSTO
Unde ? 
Să te vadă mîndrul rege. 
Datoriei, după lege 
eu i-oi şti oricînd răspunde.

NATILDE
Vai, eşti sclavă, tu, umila !

BUSTO. 
(aparte)
Regele de-o vru-n eclipsă, 
lumea va slăvi, şi-n lipsă, 
faima Stelei din Sevilla. 
(Ies din scenă.)


SCENA VIII
O stradă dînd spre alcazar.
REGELE. Don ARIAS 

REGELE
Asta, deci, mi s-a-ntîmplat.

DON ARIAS
O, n-ai vrut pe nimeni scut ! 

REGELE
Ah, mă simt cumplit sfidat! 
Ce obraznic ! Ce turbat ! 
Ştiu că m-a recunoscut.... 
Provocările-au fost dese, 
din motive încîlcite ; 
Mi-am tot zis;. „Ei, nici să-ţi pe 
însă firile alese 
cît pot sta în frîu, mocnite ? 
Deci, silit să mă dezbar 
de regala mea prestanţă, 
îl atac... Luptăm dîrji, dar 
uit curînd de cutezanţă, 
slugile văzînd c-apar, 
cu făclii în mîini... îmi spun 
că ruşine grea m-ar paşte, ; 
dacă toţi m-ar recunoaşte. 
Renunţarea-i lucru bun, 
cînd Tavera-i ca nebun.

DON ARIAS
Să-l scurtezi de cap se cere, 
deîndată. se-nţelege, 
că-n Castilia nu-i lege, 
decît propria-ţi plăcere. 
Dă-i pedeapsă dreaptă, rege !

REGELE
O greşeală, don Arias, 
ar fi publica osîndă.

DON ARIAS 
Vrei pricini ? Pricini cu mia-ş ! 
Nu fi, rege, fire blîndă. 
Nu ierta, cînd stau la pîndă 
ochi ce-ţi vor puterea toată, 
că-n Sevilla-i regidor 
şi cu vise mari se-mbată.

REGELE
Vină i-aş găsi vreodată,
cînd e pur ca un mior ?

DON ARIAS 
Poţi ucide-n chip discret.

REGELE
Asta da, însă în cine 
pot atîta să mă-ncred ?

DON ARIAS 
Eu păzi ştiu un secret;

REGELE 
Nu vreau să te risc pe tine.

DON ARIAS
Doamne, ştiu pe-acest coclaur 
un viteaz erou soldat, 
ce băgat-a groaza-n maur. 
Cavaler e, ne-nsemnat, 
dar în luptă-i om de aur. 
Cunoscut e-n Gibraltar, 
chiar pe naltu-i obelisc, 
cap de oşti, la mare risc, 
neînvins şi temerar, 
de Sevilla pe un pisc 
faima i-a suit — şi-i soare, 
azi, în şcolile de scrimă.

REGELE 
Şi ce nume bravul are ?

DON ARIAS
Sancho Ortiz de las Roelas 
şi Cid andaluz, se pare. 
L-o ucide pe nemernic, 
sigur şi cu uşurinţă, 
căci e brav, robust, puternic, 
şi-aici, prin obişnuinţă, 
norocos cu prisosinţă.

REGELE
Să mi-l chemi imediat, 
căci se lasă umbra serii.

DON ARIAS
Să te culci, atunci.

REGELE
Ce pat 
m-ar mai dărui plăcerii.
cînd, iubind, mă simt sfruntat ? 
Cheamă-1, scoate-l din pămînt.

DON ARIAS
E-n alcazar... Dar ce-i asta ? 
Parcă-i sac bătut de vînt.

REGELE 
Sac zici ? Ce-o fi ?

DON ARIAS
îmi sparg ţeasta 
să ghicesc... Doar sigur sînt 
că-i ceva, dar nu ştiu ce e.

REGELE 
Mergi şi vezi ce e, îndată !

DON ARIAS
E-o femeie !

REGELE
O femeie ?

DON ARIAS
O femeie spînzurată, 
dar la mîini c-o albă pată,

REGELE    
Vezi tu cine-i.

DON ARIAS
Sclava !

REGELE
Cum ?
Ce turbare !

DON ARIAS 
Mîrşăvie ! 

REGELE
El şi sora lui să fie 
omorîţi vreau chiar acum, 
chiar răscoală de-o să-nvie 
în Sevilla ! Le-o fac scrum ! 
Vezi să fie dată jos 
şi-ngropată după lege, 
în secret... Din fire-s scos ! 
Cum ? Respectul pentru rege 
s-a pierdut ? Ce neam greţos ! 
Am să spulber viţa lor, 
precum colbul poţi să-l spulberi ! 
De Sevillei i-o fi dor 
de-un Tavera,-n viitor, 
n-o afla din el nici pulberi. 
Steaua asta, ce-n Sevilla 
arde, cadă !

DON ARIAS
în cădere, 
poate arde, cu de-a sila, 
şi Sevilla.

REGELE
Ce plăcere ! 
Ard-o ! Nu mai ştiu ce-i mila ! 
(Ies din scenă.)

SCENA IX
Odaie în casa lui Busto. 
BUSTO, ESTRELLA 

BUSTO
Ia-nchide fereastra, soră. 

ESTRELLA
Ce e ? Ce s-a întîmplat ?
Soarele,-adormit abia,
s-a trezit, pe dulci "zefiri,
spre balcoanele-aurorei
blînd plutind — şi tu din somn
mă trezeşti, iubite frate,
singur, trist şi amărît ?
Ce-i cu tine, de-mi vorbeşti
mînios şi cam aiurea ?
M-ai descoperit complice
la vreo crimă ?

BUSTO
însăţi tu
poţi să-mi spui de-ai fost complice.

ESTRELLA
Eu ? Ce spui ? Ce, eşti nebun ? 
Spune-mi : ţi-ai ieşit din minţi ? 
Eu — şi crima ! Dar pricep 
că ai săvîrşit o crimă 
tu, rostind cuvintele-astea, 
căci punînd doar întrebarea, 
crimă-n contra-mi săvîrşit-ai. 
Deci întrebi de-am săvîrşit 
crime eu ? O, nu de tine
uluită-s — ci de mine. 
Crima ta o-ndur mal mult 
ca să pot spune că da. 
Cum, nu mă cunoşti ? Nu ştii 
cine sînt ? Din gura mea 
auzit-ai vreun cuvînt 
deocheat, să pună cinstea 
mea sub semnul întrebării ? 
Ochii mi-ai văzut sclipind, 
din a lor de sticlă temniţi, 
şi-aruncînd în jur ocheade 
mincinoase şi lascive ? 
în vreo mină de bărbat, 
ai văzut tu vreo scrisoare 
scrisă de-a mea mină ? Oare 
ai văzut tu vreun bărbat 
să-mi vorbească pe ascuns ? 
Căci, de n-ai văzut nimic, 
de ce-am stat să-ţi tot înşirui 
ce aş fi putut să fac ?

BUSTO
Eu, astfel, fără pricini, 
nu-ţi vorbesc.

ESTRELLA
Ah. sînt pricini ?

BUSTO
Vai, Estrella ! Noaptea asta 
chiar în casă...

ESTRELLA
Haide, spune, 
căci de-s vinovată, eu 
singură îmi cer pedeapsa 
Ce s-a întîmplat în casă 
noaptea asta ?

BUSTO
Mîndrul Soare, 
cum se-afla în epiciclu, 
drumul Stelei să-ntretaie 
s-a pornit.

ESTRELLA
Ascultă, frate, 
despre drumul drept al cinstei 
nu-mi vorbi-n astrologii ; 
Spune-mi tot ce ai de spus 
limpede... Augustul soare 
umble-n ale sale cinci 
zone, căci eu, chiar de-s Stea, 
nu depind de nici un Soare. 
Stelele ce ţin de el 
rătăcesc pe cer pe cînd 
eu am fost şi sînt stea fixă, 
pe-al onoarei mele cer, 
care-mi dăruieşte raze.

BUSTO
Noaptea cînd stătea să-mpartă, 
otova, printre găini, 
sute de cocoşi uituci ; 
Cînd tăcerea o spărgea 
clopotul din las Cuevas, 
imn suind spre Empireu, 
am intrat în casă şi 
chiar lîngă odaia ta, 
peste rege-am dat... Era 
singur şi cu gluga trasă.

ESTRELLA 
Ce spui ?

busto
Spun doar adevărul.
O, Estrella, pentru ce,
la acel noptatic ceas,
putea regele să vină,
singur,  de nimeni,
dacă nu pentru Estrella ?
Că doar stelele, la ora
asta, ca nişte zambile,
sus stau, pe cereasca boltă.
Le pîndeau, la astă oră,
astrologii egipteni.
Mai era cu el Natilde,
care, auzindu-mi paşii,
a fugit — dar şi prin beznă,
cinstea, ce-are ochi de lynx,
văzu totul — şi-am strigat,
mina asmuţind spre spadă :
,,Cine-i ?" — şi mi s-a răspuns :
,,Un bărbat". M-avînt cu spada,
şi atunci îmi spune că-i
regele, Estrella dragă.
Eu l-am şi recunoscut,
dar m-am prefăcut că nu,
presimţind că sfîntul cer
suferinţi îmi hărăzeşte.
Mă atacă-atunci ca rege,
furios şi ofensat,
căci un rege ce atacă
furios, cu sine poartă
şi curajul lui regesc.
Paji ieşit-au, cu făclii,	
şi atunci, ca să nu fie 
chiar de toţi recunoscut, 
spatele la toţi ne-ntoarse.
O luai la rost pe sclavă, 
iară ea, iară să-ndure 
caznele lui Dionysos, 
mi-a mărturisit îndată 
ce şi cum fu să se-ntîmple. 
Pentru-a ei trădare crudă, 
însuşi regele-i dăduse 
un bilet, prin care ea 
dobîndea chiar libertatea. 
Eu din casă iute-am scos-o, 
ca suflarea-i otrăvită 
să nu semene necinstea 
printre nobilele case, 
căci un monstru-i slujitorul, 
dacă-i rău, în orice casă, 
crocodil înşelător, 
ce-are-n botu-i, necurmat, 
linguşeli şi măguliri. 
Şi am prins-o chiar la poartă,: 
şi pe umeri am şi dus-o 
la alcazar, unde-acum 
de grilaje-i spânzurată 
pentru marea-i fărdelege. 
Vreau ca regele să ştie 
că-n Sevilla Brutuşi sînt 
pentru oricare Tarquiniu, 
şi că sînt vasali cinstiţi 
şi de veche viţă-aleasă. 
Asta s-a-ntîmplat, Estrella. 
Cinstea noastră e-n pericol, 
Sînt silit să plec de-acasă 
şi să te căsătoresc 
neîntîrziat pe tine.
Ți-o fi soţ Sancho Ortiz 
şi, sub ocrotirea lui, 
de a regelui asprime 
vei scăpa, eu fiind slobod 
de aici să fug departe. 
O să-l caut deîndată, 
să-mi salvez onoarea vrînd, 
iar tu să renvii, Estrella, 
fala marilor Tavera, 
grele vremuri înfruntînd.

ESTRELLA
Busto, mîna-ţi strîng cu drag
pentru bucuria mare
ce mi-o faci... Mă învoiesc.

BUSTO
Azi vei fi soţia lui, 
soră dragă, dar tăcerea 
s-o păstrezi ; de ea atîrnă 
greu de tot onoarea mea. 
(Iese clin scenă.)

ESTRELLA
Dragoste ! Ce fericire ! 
De-azi nainte, ah, ne leagă 
nod ce nu-i de dezlegat. 
Cine însă a crezut 
că sfîrşitul e-nceputul ? 
cînd un mare cărturar 
s-a temut de mari primejdii, 
de la cupă pîn-la buze ? 
(Iese din scenă.)


SCENA X
Salon la alcazar. 
REGELE, cu două foi de hîrtie în mînă. Don ARIAS

DON ARIAS
E aici don Sancho, doamne, 
şi primit să fie-aşteaptă.

REGELE
Am hîrtie să-l condamne 
pe Tavera — şi-astă faptă 
lui don Sancho i se iartă, 
prin hîrtia astălaltă. 
Cere viclenii şi artă 
dragostea ce-n piept tresaltă. 
Asta-i voia mea înaltă. 
Cheamă-1, don Arias, şi 
singur lasă-mă cu el.

DON ARIAS 
Singur ?

REGELE   
Da. În acest fel,
el va crede, sigur fii,
că al întîlnirii ţel	
doar de doi e cunoscut. 
Mi se pare lucru bun 
ca-n secret să mă răzbun. 
Cheamă-1.

DON ARIAS
Da, numaidecît. 
(Iese din scenă.)

REGELE
Dragoste, nu, hotărît, 
ăsta nu-i regesc trofeu, 
dar voi fi iertat, în schimb, 
prin măreţe fapte eu, 
încrustate-n bronz de Timp, 
prin al nemuririi nimb.


SCENA XI
REGELE, Don SANCHO

SANCHO
Talpa, sacră majestate, 
s-o sărut.

REGELE
Don Sancho, dar 
în genunchi, o, nu se poate. 
Scoală-te.

SANCHO
Senor... 

REGELE 
(aparte)
Vezi rar
om mai chipeş.

SANCHO
Majestate, 
cînd e regele de faţă, 
filozofii gînditori 
şi celebrii oratori 
ce vorbirea ne învaţă, 
pierd retorice culori.
Eu nici una nu-s, nici alta, 
şi sînt turburat nespus, 
cînd mă văd deodată pus 
lîngă treapta lui, înalta, 
mai cit regele de sus.

REGELE
Ce anume vezi în rege ?

SANCHO
Văd divina majestate 
şi pe Dumnezeu în toate 
faptele-i — şi-n a sa lege. 
Vitejia, se-nţelege, 
o mai văd.

REGELE 
Şi cum te simţi ?

SANCHO
Onorat ca niciodată 
şi regeştilor dorinţi 
preaplecat.

REGELE
Puţine minţi au atîta judecată ; 
şi eşti brav soldat şi, deci, 
unei taine păstrător 
sigur poţi să-i fii.

SANCHO
Senor,
onorat sînt pentru veci,
de virtuţi clocotitor,
cînd mă crede-al meu monarc.
Chiar de nu le am, simt cum
mi se dăruie acum
şi de mari virtuţi mă-ncarc.

REGELE
Sigur, ai virtuţi duium — 
şi virtuţile sînt stele.

SANCHO 
(aparte)
Sigur m-am nenorocit, 
de-mi vorbeşte despre ei?
Fără stea s-o fi gîndit 
să mă lase-n bezne grele.

REGELE
Cred că vrei neapărat 
s-afli pentru ce anume 
azi la mine te-am chemat : 
cum eşti brav şi dârz soldat — 
asta ştiu după renume — 
iată-mi vrerea : în secret, 
pe un om vreau să-l omori. 
Dintre-atîţia luptători, 
te-am ales ca om discret, 
dovedit adeseori.

SANCHO 
Este vinovat ? 

REGELE
Chiar foarte.

SANCHO
Dacă are mare vină, 
poate fi trimis la moarte 
în secret ? Şi să nu vină 
lume multă, de departe,
spre-a afla din ce pricină 
e ucis ? Au vinovat 
nu se face-un rege-ales, 
dînd cumva de înţeles 
că ar fi nevinovat 
cel cărui spre moarte ghies
i se dă ? De vină n-are 
nu e după dreaptă lege 
osîndit — şi-un rege mare, 
tocmai pentru că e rege, 
nu poate-astfel să omoare. 
Căci dacă un braţ puternic 
pe-un vrăjmaş nu se răzbună 
printr-o lege la-ndemînă, 
ar fi bine pe nemernic 
să-l mai ierte — şi să-şi spună 
că la moarte de-l trimite 
pe-un umil, ce-i o otreapă, 
pe lîngă regala capă, 
patimile-n piept mocnite 
din frîu strîns deodată scapă, 
pentru vreun păcat uşor. 
Dacă e jignirea mică, 
eu să-l ierţi te rog, senor.  

REGELE
Ca să-i fii apărător
crezi că te-am chemat, adică ?
Au nu crezi, Sancho Ortiz,
că regala mea onoare
s-a simţit jignită tare,.
dacă astfel să-l ucizi
cer pentru a lui purtare ?
Merită, de-a săvîrşit
crimen laesae moartea ?

SANCHO
Da,
ars pe rug.

REGELE 
Şi-i chiar aşa.

SANCHO
Atunci moară, negreşit, 
Rege, pe onoarea mea, 
frate de mi-ar fi, de sînge 
rudă ori prieten bun, 
cărui sufletul mi-l spun, 
glasul inimii se frînge 
dacă-mi ceri să te răzbun. 
Dar cînd voia ta stăpînă 
cere-le cu nefiinţa 
a-şi plăti nesocotinţa...

REGELE 
Dă-mi cuvîntul şi-a ta mînă.

SANCHO 
Ia-mi, cu mîna , şi credinţa,

REGELE
Cum la moarte nu se-aşteaptă, 
viaţa poţi să-i iei uşor.

SANCHO
Eu sînt un soldat, senor ; 
moarte dau prin luptă dreaptă, 
nu pot fi un trădător. 
Corp la corp, în văzul lumii, 
ca să lupte-l voi desfide. 
Cel ce, neluptînd, ucide,
e un laş pe faţa humii ; 
n-are scuză — că-i doar gîde. 
Cel ce prin trădare piere, 
e mai cîştigat decît 
cel care l-a omorît, 
că-l plîng toţi, cu grea durere, 
iară cel viu e urît, 
trădător strigat de toţi.

REGELE
Sancho, poţi din a mea parte, 
să-l ucizi cum vrei şi poţi. 
Ai acest bilet, să-l scoţi 
la vedere, a lui moarte 
să se ştie-ndreptăţită 
prin regală dezlegare.
(îi dă hîrtia.)

SANCHO 
Zice-aşa : 
(Citeşte.) 
,,E-ndreptățit
Sancho Ortiz să omoare,
iar dacă la închisoare 
va ajunge, negreşit, 
la liman mă leg să-l scot.
Iscălesc, pecetluit, 
chiar Eu, Regele." — Uimit 
sînt, o, rege, căci nu pot 
să concep c-atît de slabă 
ţi-e încrederea în mine. 
C-o hîrtie deci la treabă 
să pornesc ? Nu se cuvine, 
În cuvînt eu, mai degrabă, 
mă încred — şi nu-n hîrtie, 
căci   cuvintele regeşti 
mută munţi din loc, se ştie. 
Prin cuvînt te-ncrede mie,
fără teama că greşeşti. 
Pentru-acest cuvînt, oricine! 
La scrisori renunţ eu, şi-s 
gata să-l omor. Promis 
de-i un lucru prin cuvînt, 
n-are rost cuvîntul scris. 
Rege, deci hîrtia rupe ! 
Mai degrabă, fără ea 
viaţa i-o voi întrerupe. 
Pe cuvînt pun preţ, şi nu pe 
ea, ce l-ar discredita. 
O, cuvîntu-i mult mai bun. 
Fie-ne  cuvîntul  lege. 
Eu pe rege-o să-l răzbun — 
fi-voi liberat de rege. 
(Rupe hîrtia.)
Astfel de ne-om înţelege, 
şi ştiind că o hîrtie 
poate doar strica mai mult, 
eu pe rege-o să-l ascult ; 
drept răsplată, o soţie, 
vreau, ce mi-o doresc demult, 
şi atît..

REGELE
Făgăduită 
ţi-este, chiar de-i mai bogată 
decît orice altă fată 
din Castilia.

SANCHO
Menită 
fie-ţi, rege - Arabia toată. 
Să durezi regeşti castele
pîn-la tropicele calde. 
Polul rece sa-l asalte 
spaniolele vîntrele !

REGELE
împlinirea vrerii nalte 
Sancho, fi-va răsplătită ; 
Uite,-aici stă scris un nume 
ce-l vreau şters de pe-astă lume.
(îi dă o hîrtie.)
în Sevilla ta vrăjită 
cică are bun renume.

SANCHO 
în curînd vom şti ce poate;

REGELE
Sancho, ştim acest secret 
numai eu şi tu.Discret, 
cum te ştiu, le fă pe toate. 
Taci... Ai numele-n bilet.
(Iese din scenă.)


SCENA XII
CLARINDO, SANCHO 

CLARINDO 
Au norocos nu eşti
cînd dai de-un om şi-i spui plăcute veşti ?
De cinste-s bun, senor,
căci împlinit ţi-e dorul arzător.

SANCHO 
Te ţii de glume ?  
 
CLARINDO
Care ?
Cum ? Sufletul nu-i bun de cinste oare ? 
(îi dă o hîrtie.)

SANCHO 
Scrisoare ?

CLARINDO
De la dînsa 
ce,-n chipu-i, străluciri de soare dînsa 
cînd soarele, în zori, 
e aur, lapte dulce şi bujori. 
Biletul mi-a cerut
să-ţi duc, şi-apoi să-ţi cer şi de băut. 

SANCHO
De ce ?

CLARINDO
Păi, cum să spun, 
Cind azi faci nunta, nu-s de cinste bun ?

SANCHO
Clarindo, n-ai să crezi,
dar eşti frumos ! Hai să mă-mbrăplşezi !

CLARINDO 
Cu bune veşti, plăcut
la chip mi-s — dar eram un monstru slut 
de aduceam veşti proaste. 
Frumos te fac doar mari plăceri de-ai de-aste
Nu-i om care să-mi vie
cu chip plăcut, cerînd o datorie.
Şi nici cu chip urît,
cînd vine s-o plătească, hotărît.
Ay, pofte pămînteşti,
ce fac din sluţi fiinţe îngereşti,
şi din frumos un slut !

SANCHO
Ay, tu, răvaş, de dragoste, plăcut,
te-aş bea prin sărutări,
să-ţi tai, astfel, spre inimă cărări,
ca-n ea să poţi irumpe
mai veşnic decît flori de aur, scumpe.
Clarindo, n-ai să crezi,
dar eşti frumos ! Sari să mă-mbrăţişezi.

CLARINDO 
Mi-s ca o espadrilă.

SANCHO
Acum chiar să-l citesc zău că mi-e mii 
şi mor de bucurie, căci 
cine, ziua, a văzut stea vie ? 
Luceafărul stingher 
azi soare-i pentru mine ? Ah, şi sper 
că raza ei divină 
mă va scălda în valuri de lumină. 
(Citeşte.)
„Iubite soţ, sosit-a
clipita noastră dulce, multdorita.
Te caută-al meu frate,
spre-a ne lega în lanţuri fermecate.
Ci caută-l şi tu,
prilejul bun să nu-l pierzi, Sancho, nu. 
Estrella ta." — C-o stea
ca dînsa, unde nu mă pot năLţa ?
Revii, Polux divin,
şi om sînt — şi-s de fericire plin ?

clarindo
Să ne trăieşti sub soare,
şi fie-ţi vecii clipe la picioare !
Dacă iubeşti, să schimbi
mereu în dragoste-al speranţei nimb !
La bătălii pornit,
duşmanii să-ţi învingi necontenit !
Să n-ajungi niciodată
învins, căci azi ţi-e soarta minunată !

SANCHO
Te du la majordom,
să-i spui că-s fericit cum nu-i alt om ;
să scoată la iveală
livrelele, sclipind de poleială ;
lacheii, pajii mei,
să poarte-n cap cununi cu vii scîntei,
să văd cum zboară,
frumoasă, a panaşelor povară.
Ah, cinste vrei să-ţi fac ?
Tu ia acest topaz, de-ţi e pe plac !
Şi soarele ţi-aş da,
de piatră de inel ar fi cumva.

CLARINDO
Mai mult decît o piatră, 
în doi, să dăinuiţi pe-a lumii vatră ! 
Mulţi ani să tot trăiţi, 
ani mult mai mulţi ca oamenii smintiţi 
(Iese din scenă.)


SCENA XIII

SANCHO
Să dau de Busto zbor, 
că-ntre dorinţe şi speranţe mor. 
Ciudată-i dragostea ! 
Auzi : să nască,-n plină zi, o stea ! 
Dar sufletul cum plin e 
de raze, am uitat, şi nu e bine, 
scrisoarea s-o deschid, 
să văd pe cine-anume-o să ucid. 
(Citeşte.)
„Cel care ucis se cere 
e Busto Tavera." — Doamne, 
după clipă de plăcere, 
jocul vieţii la durere 
prinde-acum să mă condamne. 
Joc de cărţi e viaţa toată —, 
cărţi amestecate prost, 
căci al bucuriei cost 
e durerea-ncrîncenată. 
Prost mi-a fost amestecată 
cartea ce, în vii culori 
am văzut-o zugrăvită, 
căci acum e spălăcită ! 
Sancho, ţi-a ieşit să mori — 
soarta-ţi e pecetluită ! 
Cum să-mi aflu mîngîiere ? 
Dar să mai citesc biletul : 
(Citeşte.)
„Cel care ucis se cere 
e Busto Tavera." — Piere, 
deci, speranţa mea... Eu, bietul, 
sînt pierdut... Nu-i nici o oră 
de cînd greu cuvînt mi-am dat,
să-l ucid pe-al meu cumnat, 
ca s-o pierd, vai, şi pe soră. 
Sancho, nu-i adevărat ! 
Busto să trăiască-n veci ! 
Cum ? Pe dragoste, onoarea 
să ţi-o vinzi ? Să moară, deci! 
Ba, trăiască ! Steie-n teci 
spadele ! Oh. disperarea 
mă cuprinde — căci nu pot 
să-mi păstrez onoarea, dacă 
nu-l ucid ; dacă, buimacă, 
dragostea mă cere tot, 
spada-n contra lui s-o scot ? 
Nu ! Dar cum regeasca vrere 
s-o-mplinesc ? Aş vrea să mor, 
să dispar cumva, ca-n zbor,
(Citeşte.)
„Cel care ucis se cere 
e Busto Tavera." — Piere 
cea mai mică îndoială. 
Ah, de nu i-aş fi promis 
regelui ! Grea învoială ! 
Şi de n-aş iubi ca-n vis ! 
Stea frumoasă, ideală, 
o, de nu te-aş fi văzut ! 
Dar stă regele să-ţi ceară 
moartea, Busto... Busto moară ! 
Nu ! Ar fi chin prea durut ! 
Să trăiască, aşadară ! 
Dar dacă pentru Estrella 
regele-l ucide ? Şi... 
tocmai eu să fiu acela, 
cînd s-o apăr drept ar fi ? 
Busto, nu, nu vei muri. 
Dar sînt cavaler — şi fac
numai ceeace se cere,
şi nu ce mi-ar fi pe plac.
Care lege, cavalere,
s-o respecţi întîi ? Buimac,
chiar de face-o fărdelege
regele, dator eu sînt
să ascult întîi de- rege.
Dumnezeu, prin sfînta-i lege,
îl va pedepsi curînd,
Tu, iubire, marea pară
potoleşte-ţi ! E o lege
care strigă : Busto moară 1
Legea dată e de rege !
Cine să mai strige iară
„Viva Busto ! ?" — Tu mă iartă,
tu mă iartă, o, Estrella !
Pedepsitul e acela
care poate tot să piardă.
Ce să fac ? Ascult de soartă !


SCENA XIV
BUSTO, SANCHO 

BUSTO
Doamne, ce noroc, cumnate, 
să te întîlnesc !

SANCHO 
(aparte)
Mi-e greaţă, 
ah, de mine ! Vine viaţă 
să-mi aducă ! Eu se poate 
moartea să-i aduc ?

BUSTO
Sînt toate 
cum doream — şi-om face aurită !

SANCHO 
(aparte)
Cine soartă-atît de cruntă 
mai avu ? Tu îl iubeşti, — 
deci cu ce iubeşti te-nfruntă, 
şi ucide-l ! Groaznic eşti ! 
Şi-o mai pierzi şi pe-a lui soră, 
şi pierzi totul, ca smintit !

BUSTO
Cum ? Cînd steaua ce te-adoră 
ţi-o ofer, aşa-i primit 
darul meu ?

SANCHO
Mă-nchin smerit, 
dar că nu o merit spun. 

BUSTO
Nu o meriţi ? Cam ciudat 
eşti chiar în al nunţii-ajun ; 
Ochi de rătăcit nebun parcă ai ! 
Taci, turburat ; parcă te-ai schimbat în sloi ! 
Nu eşti însurat prin acte 
cu Estrella ?

SANCHO
Să mai rabde
N-o mai vreau !

BUSTO
Prieteni, noi 
cînd am fost, prin gînd şi fapte
tu aşa-mi vorbeşti ? Nu ştii 
cine sînt ?

SANCHO
Ba ştiu — şi-aşa 
mi se cade a-ţi vorbi.

BUSTO 
Un Tavera sînt...

SANCHO
Da, şi
ce-i cu asta ?

BUSTO
S-ar părea 
c-ai uitat că sînt un om 
nobil şi de viţă-aleasă, 
că onoarea nu şi-o lasă 
pîngărită-un gentilom. 
Sancho, mă jigneşti !

SANCHO
Ei lasă !
Mai jignit sînt eu.

BUSTO
Tu ? Cum ?
Şi de ce ?

SANCHO
Jignit sînt, iată, 
că vorbesc cu tine-acum.

BUSTO
Minţi — de zici că mi-e pătată 
cinstea — şi, pe-al cinstei drum, 
o să-ţi dovedesc că minţi ! 
(Scot spadele din teacă.)

SANCHO 
Ce ? Tu, mie, secătură ? 
(Aparte.)
Dragoste, îmi ies din minţi ! 
Iartă-mă că n-am măsură, 
dar ascult de-un rege-prinţ ! 
(Se bat.)

BUSTO 
Stai, că mor !
(Cade.)

SANCHO
O, Doamne, sfinte, 
te-am rănit ! N-am vrut — 
şi-aştept, şi te rog, frate, fierbinte, 
căci sînt iar stăpîn pe minte, 
spada să mi-o-mplînţi în piept ! 
Sufletului taie-i drum, 
ca din pieptul meu să zboare.

BUSTO 
Frate, să ai grije mare 
de Estrella de acum. 
Adios !
(Moare.)

SANCHO
Necruţătoare 
spadă ! Spadă sîngeroasă,
viaţa de mi-o iei, tirană, 
dă-mă, dă-mă morţii hrană ! 
Să-i plătesc pe loc mă lasă 
sufletul, prin altă rană !



SCENA XV
Cei doi mari Alcalzi, Don PEDRO de GUZMAN și FARFAN de RIBERA;    CAVALERI; SANCHO; BUSTO, mort

DON PEDRO 
Ce faci ? Stai !

SANCHO
Cînd viaţa, eu 
mi-am ucis — să mă opresc ?

FARFAN 
Fapt cumplit şi nebunesc !

DON PEDRO 
Ce-ai făcut ?

SANCHO
Pe frate-meu
l-am ucis ! Să mor doresc, 
că-s sevillian Cain : 
pe-un Abel nevinovat 
l-am ucis în chip hain, 
Merit moartea, pe deplin!


SCENA XVI
Don ARIAS, aceiaşi

DON ARIAS 
Ce-i aici ?

SANCHO
Cuvîntul dat, 
ce bărbaţilor li-i lege, 
şi onoarea, ce tot lor 
calea vieţii le-o alege, 
iată ce-au făcut, senor ! 
Afle preamăritul rege 
că bărbaţii din Sevilla 
ţin cuvîntul dat în mînă ! 
Nici pentru-ai lor fraţi ei mila 
n-o cunosc şi, cu de-a sila, 
strivesc stelele-n ţărînă.

DON PEDRO
Pe don Busto l-a ucis !

DON ARIAS 
Ah, dar a-ntrecut măsura !

SANCHO
Ţineţi-mă-n veci închis, 
Dragostea m-a-mpins, nu ura, 
şi-acum singurul meu vis 
e să mor — căci e zăludă 
dragostea, cînd, prea iubind, 
m-a-ndemnat spre-o faptă crudă. 
Lumea toată vreau s-audă : 
Moartea-i singurul meu jind !

DON PEDRO
La Triana stea, sub pază, 
căci oraşul se stîrneşte.

SANCHO 
Busto, frate !

FARFAN
E de groază 
omul ăsta : aiurează !

SANCHO
Vreau pe umeri eu să-l duc ! 
O, lăsaţi-mă să-ntrup 
trupul mort în al meu trup ! 
Atlas vreau să-i fiu, năuc, 
Viaţa să i-o readuc !

DON PEDRO 
E nebun !

SANCHO
Respect o lege ! 
Asta-nseamnă să fii rege, 
şi-asta vreau să spun, senor : 
de-o-nţeleg, o, nu-nţelege 
legea asta cruntul dor, 
căci eu tac — şi n-am să spun, 
nu, cine mi-a dat poruncă 
să-l ucid ! Doar pot să spun că 
eu l-am omorît... Nebun 
fost-am şi nebun sînt încă !
(îl duc arestat şi ies toţi din scenă)


SCENA XVII
Odaie in casa Lui Busto. 
ESTRELLA, TEODORA 

ESTRELLA
Doamne, m-oi fi îmbrăcat 
cum se cere, Teodora ? 
Dă-mi te rog, oglinda.

TEODORA
O,
o, senora, nu-n oglindă 
te uita, ci doar la tine ,
căci în lume nu-i oglindă, 
alta, care să grăiască 
adevăru-adevărat 
şi să-i spună frumuseţii 
cu adevărat măsura.

ESTRELLA
Simt că m-am schimbat la chip 
şi sînt toată foc încins.

TEODORA
Asta-nseamnă, ot senora, 
doar că sîngele s-a strîns 
în obraji,, ca să-ţi serbeze, 
între temeri şi sfială, 
negrăita fericire. 
Mi se pare că şi vine, 
parcă îmbăiat în zîmbet, 
soţul meu ca să-mi întindă, 
doldora de mîngîieri, 
mîna lui... Parcă-mi arată
cum din ochii lui mijiţi 
sufletul spre mine-i zboară. 
Fericită ziua, ora ! 
Asta mi-a fost Steaua, Teodora !

TEODORA
Cîntă parcă oameni mulţi, 
Şi-a căzut oglinda ! ...Vai, 
iată ce înseamnă pizma, 
(Ridică oglinda.)
că-n oglindă, dintr-o lună, 
mii de luni pe cer născură.

ESTRELLA 
Cum, s-a spart ?

TEODORA
Vai, da, senora !

ESTRELLA
Bine-mi pare, Teodora, 
căci eu n-aştept o oglindă-n 
care ochii să mi-i văd. 
Şi cum altfel de oglindă 
eu aştept — se spargă asta, 
căci îl vreau, de mine-alături,
doar pe el oglindă vie.


SCENA XVIII 
CLARINDO, îmbrăcat de sărbătoare ; aceleaşi

CLARINDO
O, senora, penele-astea, 
ce le port la pălărie,
ce să-i lac — strigări de nuntă-
Nu mi-s fercheş ? Dumnezeu 
parcă m-a făcut să fiu 
astăzi ca o paparudă, 
împopoţonat pe-afară 
şi lemn gol pe dinlăuntru. 
Cu scrisoarea eu m-am dus 
drept la seniorul meu, 
şi mi-a dat acest inel, 
socotind că-s bun de cinste.

ESTEELLA
Eu fac cinste şi mai mare : 
dă-mi inelul tău, şi ia 
diamantul ăsta.

CLARINDO
Ruptă
este piatra pe la mijloc, 
poate de tristeţe multă, 
căci topazurile sînt 
jalea despărţirii... Iată, 
piatra asta-i ruptă-n două.

ESTRELLA
N-are nici o-nsemnătate 
faptul că e ruptă, căci 
bine-i pietrele să-mi simtă 
bucuria şi plăcerea. 
Ah, ce zi preaminunată ! 
Steaua asta mie mi-a fost dată

CLARINDO
Zarvă mare-aud prin curţi.

TEODORA
Da, şi parcă paşi pe scări
se aud.	

ESTRELLA
împărtăşi-voi 
bucuria mea cu toţi.


SCENA XIX
Marii ALCALZI, cu oameni care duc trupul neînsufleţit al lui Busto. Aceiaşi

ESTRELLA 
Ah, ce-i, ce s-a întîmplat ?

DON PEDRO
Oamenilor hărăzite 
li-s nenorociri, dezastre, 
căci ocean de plîns e viaţa. 
Mort e don Busto Tavera, 
şi-acum calcă paşii lui, 
lin, pe-a stelelor din ceruri 
fermecată-argintărie. 
Mîngîiere ţi-e doar faptul 
că al său crud ucigaş, 
Sancho Ortiz de las Roelas, 
a fost dus la închisoare 
şi că mîine, negreşit, 
judecată-i va fi fapta.

ESTRELLA
Dumnezeule preasfinte ! 
Ah, lăsaţi-mă în pace, 
crunţi duşmani, care tîrîţi
după voi întreg noianuL
furiilor din infern !
Al meu frate, Busto,-i mort —
şi l-a omorît don Sancho !
Cine-a cutezat să spună
asta ? Cine să asculte
a putut — şi n-a murit ?
Piatră sînt — căci încă-s vie !
Zi cumplită, blestemată-!
Steaua asta mie mi-a fost dată !
Au pe lume nu există
spade, funii şi cuţite,
ruguri, cum şi veninoase
vipere, ce omorît-au
o regină egipteană ?
Milă fie-vă de mine,
şi ucideţi-mă !

DON PEDRO
Da,
e strivită de durere,
şi e de-nţeles.

ESTRELLA 
Cumplită, 
blestemată mi-a fost steaua ! 
Al meu frate, Busto, -i mort, 
şi l-a omorît don Sancho ! 
Ay, toţi trei am fost un suflet, 
şi el sufletele-acestea 
le-a ucis c-o-mpunsătură ! 
O, lăsaţi-mă, căci simt 
că-s pierdută !

FARFAN
Neferice
frumuseţe !

DON PEDRO 
(lui Clarindo)
Să n-o laşi
singură acum.

CLARINDO
Senora...

ESTRELLA
Piei din faţa mea, tu, rob 
al acelui ucigaş ! 
Cum sfîrşesc cu toate astăzi, 
să sfîrşesc vreau şi cu viaţa.
Blestem ziua, blestem ora !
Asta mi-a fost Steaua, Teodora !



ACTUL III


SCENA I 
Salon la alcazar. 
REGELE, cei doi Mari ALCALZl, Don ARIAS

DON PEDRO
Crima-şi recunoaşte, dai 
nu spune de ce-a ucis.

REGELE
Nu a spus că Busto chiar 
l-a stîrnit ?

DON PEDRO
Nimic precis. 
Doar „nu ştiu" mereu a zis.

REGELE 
Busto i-o fi dat pricină 

DON PEDEO
Nu, senor.

DON ARIAS
Neclar, urît este cazul !

DON PEDRO
Fără vină 
crede că l-a omorît, 
şi că-i fapta lui haină.

FARFAN 
L-a ucis, mărturiseşte, 
pentru că s-ar fi jurat.

DON ARI AS
Busto pricină, fireşte, i-o fi dat.

DON PEDRO
Nu, nu i-a dat.

REGELE
Spuneţi-i neapărat
că-i cer dezvinovăţirea,
că prieten îi sînt încă,
dar mă voi schimba în stîncă
de-şi ascunde rătăcirea
în tăcerea lui adîncă.
Pe Busto Tavera spună
de ce l-a ucis anume ;
spună pricini, spună nume
altfel, crunt va să apună
steaua lui pe astă lume,
Spună cine l-a trimis,
sau ce pricini a avut;
pentru cine l-a ucis...
Cît mi-e sufletul deschis,
spună — nu rămînă mut ,
altfel — moartea să-şi aştepte;

DON PEDRO
Tocmai moartea şi-o aşteaptă.
I se pare că nedrept e
şi-i urîtă cruda-i faptă,
şi pe sine nu se rabdă...
Stă doar mut, ca scos din min

REGELE 
Nu se plînge ?

FARFAN
Nu, senor ; ros e, însă, de căinţi.

REGELE
Rar curaj şi uimitor.

FARFAN
Zice că de-acest omor este singur vinovat.

REGELE
Doi ca el pe lume nu-s,
şi curajul lor nespus
de-l adun cu-adevărat,
în încurcătură-s pus.
Voi, alcalzi, în vorbe scurte,
spuneţi-i că vina lui
se va uşura la Curte,
de va recunoaşte cui,
căror legăminte-absurde
s-a supus... Alcalzi, cu bine...
Don Arias, mergi cu ei ;
fă-l pe orb să spună cine
1-a-ndemnat, cu ce temei,
spre-astă faptă de ruşine.
De-ar rosti chiar al meu nume,
spune-i că îi dau, anume, 
eu porunci... Că altfel, moartea, 
faţă de amar de lume 
i-o pecetlui lui soartea, 
spre-a Sevillei spaimă mare.

DON ARIAS 
Plec, senor. 
(Ies din scenă alcalzii şi Don Arias.)


SCENA II 
Don MANUEL, REGELE

DON MANUEL
Frumoasa soră 
a lui Busto te imploră 
s-o primeşti.Cernită-i tare.

REGELE
Sînt la a primirii oră... 
Cine-o-mpiedică ?

DON MANUEL
Mulţimea.

REGELE
Ah, pe-aici, în trebi regeşti, 
se mai bagă şi prostimea ! 
Vreau un scaun... S-o pofteşti 
deîndată.

DON MANUEL
Înălţimea
Voastră, plec s-o chem îndată. 
(Don Manuel iese din scenă.)

REGELE
Va veni, da, revărsind 
frumuseţea-i minunată, 
ca o stea din ceruri, cînd 
după mari furtuni se-arată.
(Don Manuel reintră în scenă.)

DON MANUEL 
E aici, senor.

REGELE	
Nu poate
răsări al zilei astru 
în april aşa măiastru, 
chiar de chipu-i stă s-arate, 
de tristeţe, alb-albastru.


SCENA III
ESTRELLA, ÎNSOŢITORI ; aceiaşi 

ESTRELLA
Rege preacreştin, don Sancho, 
al Castiliei ilustru 
rege, mult slăvit prin fapte 
şi erou prin mari virtuţi, — 
ca nefericită stea, 
care razele-şi ascunde 
sub cernitul văl de doliu, 
văl pe care plîns de jale
l-a schimbat în negri nouri, 
vin să-ţi cer dreptate azi. 
Dar nu cer ca să rostească 
însuşi regele osînda, 
ci să-ngăduie să judec 
eu, spre-a hotărî pedeapsa, 
pe al răzbunării drum. 
Fost-am stea de primăvară, 
cînd e cîmpul plin de flori, 
iar acum, strivită, plînsă, 
am ajuns o stea de toamnă. 
Nu-mi las ochii să-şi usuce 
lacrimile — nu cumva, 
înecîndu-se în ele, 
ale mele simţăminte 
să le învinovăţească. 
L-am iubit pe al meu frate, 
pe don Busto, care, astăzi, 
sacrele poveri îşi poartă 
pe albastrele tărîmuri, 
lin păşind pe nimb de stele. 
Ca un frate, ca un tată 
el m-a ocrotit mereu. 
Cu respect şi ascultare, 
lui în toate m-am supus. 
Fericiţi trăiam alături, 
fără a lăsa, vreodată, 
soarele să ne rănească, 
chiar dacă, la geamul meu, 
rareori se arătau, 
mîndre, razele de soare. 
Pizmuia Sevilla toată 
înţelegerea-ntre fraţi, 
căci eram, frate şi soră, 
doar o Stea noi amîndoi. 
Dar un vînător tiran
a făcut din arc să-i zboare, 
către fratele meu drag, 
zbîrnîind, săgeata morţii, 
ca să stingă bucuria 
noastră, a amândurora. 
Rege, mi-am pierdut un frate ; 
Rege, mi-am pierdut şi soţul ; 
Rege, singură rămas-am ; 
Rege, nu poţi să rămîi 
rege — de nu faci dreptate. 
Rege, fă-mi dreptate deci, 
dîndu-mi-l pe ucigaş, 
ca să pot să-l judec eu   
şi osînda să-i rostesc, 
pe măsura faptei lui. 
Rege, mi-l încredinţează 
mie — şi mă voi ruga 
să domneşti în veci de veci, 
semilunile să-nvingi 
de pe plaiuri andaluze, 
să te laude Sevilla, 
fără să te proslăvească, 
azi, locuitorii ei, 
ci în bronz nemuritor 
să-ţi înalţe toţi statuia.

REGELE
Opreşte-ţi, o, al lacrimei talaz,
de nu-mi vrei ars palatul de dogoare
De este raza soarelui topaz,
ştii, stelele sînt lacrime solare.
Deci ardă-i aurorei pe obraz,
cînd soarele le dă încredinţare,
şi lasă-le pe cerul lor să ardă,
nu pe pămîntul nostru să se piardă,
Hai, ia acest bilet... Mergi la Triana..
Pecetea mea deschide orice porţi.
Pe mînă-ţi va fi dat : fii tu tirana
hircanică — trimite-l la cei morţi,
chiar dacă-zborul berzei nu prigoana
te-nvaţă, ci doar mila... Cruntei sorţi
să-i fie păsări şi jivine semne,
pe oameni cu cruzime să-i însemne.
Ucis ţi-e fratele... L-a omorît
Sancho Ortîz — aşa se spune ; deci
răzbună-i moartea — 'însă, hotărît,
de vină-i frumuseţea ta, în veci.
Femeia-i mai puternică decît
orice fiinţă... Stea eşti — dar te pleci,
Plecîndu-te, i-nvingi pe dirji şi teferi
şi eşti mai tare decît doi luceferi.

ESTRELLA
Mărite rege, frumuseţea mea
ce vină poartă-n moartea fără vină ?
Prin uşurinţă fost-am eu cumva,
voind aceasta, morţii lui pricină ?
In felul cum mă port, au cineva
să creadă că-s uşoară pradă-nclină ?
Au a femeii frumuseţe-mparte,
nevrînd, nedînd pricini, în lume, moarte

REGELE
O, nu-i fiinţa voastră ucigaşă,
ci frumuseţea, ce-i de ceruri dată ;
pe sine s-ar jigni cînd, prea trufaşă,
chiar Firea întrecînd, ar fi ingrată,
zgîrcindu-se cu perla drăgălaşă,
şi-argintul, şi-aurul, cît marea toată.
Nu-i drept să te zgîrceşti cu-asemeni daruri

ESTRELLA
Virtutea mi-i zgîrcenia... Cînd haruri 
de-acestea aş avea, aş şti să pot 
să-mi smulg din cap şi aur, 
şi argint, şi chipul chiar mi l-aş sluţi de tot. 
Ba l-aş şi arde-n flăcări fără-alint. 
Mort e-un Tavera, dar eu mă socot 
Tavera ! Dezonoarea dacă simt 
că m-ar păta, i-oi fi chiar eu năpasta. 
S-o stric sînt gata chiar în clipa asta. 
(Ies toţi din scenă, în afară de rege.)


SCENA IV 

REGELE
Pe Sancho Ortiz de i-l las pe mină, 
cu mîna ei eu cred c-o să-l omoare. 
Lăsat-a Dumnezeu cruzime pînă 
şi în făptura ei fermecătoare ! 
Cumplit e cînd greşeala ni-i stăpînă ! 
Eu sînt de vină.., Deci, din închisoare 
să-l scap... Amorul calcă peste regi, 
şi după cheful lui promulgă legi.
(Iese din scenă.)


SCENA V 
O închisoare.
SANCHO, CLARINDO, CÎNTĂREŢI

SANCHO
Nu ai scris cumva, Clarindo, 
nişte versuri despre mine ?

CLARINDO
Cînd aştepţi răsplată slabă, 
cum să poţi să scrii, senor ? 
La serbările din piaţă, 
versuri mulţi mi-au tot cerut; 
şi pe stradă, dînd de mine, 
tot la fel — parc-aş fi fost 
mare meşter croitor. 
Mă-ntrebau : — „Ei, nu e gata 
chestia-aia ?" — dîndu-mi ghies 
mai dihai ca la arat. 
Iar cînd bine pieptănate, 
cu dichis, le aduceam 
stanţele, ziceau : — „Sînt bune, 
şi îţi mulţumim, Clarindo." 
Apoi, fără să-mi plătească 
pentru munca mea un ban,
îmi ziceau la revedere, 
de-mi simţeam uscat gîtlejul. 
Nimănuia nu-i mai scriu, 
să n-ajung să cred c-aş fi 
un neghiob între neghiobi, 
căci şi versul oboseşte, 
cînd foloase nu aduce. 
Pună mîna pe condei 
ăia, ce-s de carte tobă, 
după ce au stat să soarbă 
patruzecişicinci de ouă ; 
scoată puişori de versuri 
pentru alţi stăpîni — căci eu 
scriu ca s-am ce să mănînc, 
iar ei scriu de prea sătui. 
De-aş avea eu de mîncare, 
l-aş întrece prin tăcere
pe-Anaxagora — şi glume 
despre grecii ori latinii 
luminaţi aş face, zău.


SCENA VI
ALCALZII (Don PEDRO de GUZMAN şi FARFAN de RIBERA ; Don ARIAS. Aceiaşi

DON PEDRO 
Hai, intraţi.

CLARINDO
Eu cred, senor, 
că vin cu sentinţa-n mină 
ăştia.

SANCHO
Păi atunci îndată,
ardeţi-i un cîntec, măi !
(Cîntăreţilor.)
Acum chiar că vreau să mor, 
însă vreau să mor cîntînd, 
ca s-arăt, în acest fel, 
cît de mulţumit mă simt. 
Asta vreau întîi, pe lîngă 
faptul că doresc s-arăt 
cît curaj mai am în piept, 
încît nici chiar spaima morţii 
să mi-l stingă-n veci nu poate.

CLARINDO 
I-auzi ce simţiri păgîne ! 
Oare,-n ceas atît de greu, 
cum ar fi un nemţotei,
burduşit chiar de batere; 
de vin vechi, de la Monturques 
ori Lucena — aşezări 
sfinte, binecuvîntate ? 

CÎNTĂREŢII 
(cîntă)
Dacă trista-mi este soartea 
şi durere-i vieţuirea, 
poate-n lume, mulţumirea 
să-mi aducă numai moartea.

CLARINDO
Cîntecul este grozav !

SANCHO
Bate chiar unde se cere, 
şi-i isteţ, cît nu se poate.

CÎNTAREŢII 
(cîntă)
Cînd trăieşti murind întruna, 
cea mai bună viaţă-i moartea.

DON PEDRO
Cum, senor, acum e vreme 
de curtat ?
(Cîntăreţii ies din scenă.)

SANCHO
Cum să-şi omoare 
cel din închisoare timpul 
mai plăcut decît aşa ?

FARFAN 
Cînd aproape-i ceasul morţii 
şi, dintr-o clipită-ntr-alta, 
stai şi îţi aştepţi osînda 
judecăţii nemiloase, 
cum, de muzică ai chef ?

SANCHO
Eu sînt lebădă — şi moartea
mi-o aştept cîntînd.	

FARFAN
Bătut-a
ceasul greu al tău, don Sancho.

SANCHO
Mîna v-o sărut şi talpa
pentru vestea multplăcută !
Dulce zi ! 
(Cîntăreţilor.) 
Prieteni, n-ara
altceva, decît acest
biet inel, ce închisoare
fost-a degetelor mele.
împărţiţi-1, drept răsplată,
şi vestiţi întregii lumi,
prin acea cîntare-a voastră,
mulţumirea ce-o încerc.

CÎNTAREŢII 
(cîntă)
Dacă tristă-mi este soartea 
şi durere-i vieţuirea, 
poate,-n lume, mulţumirea 
să-mi aducă numai moartea.  
 
SANCHO
Dacă-n moarte-i prelungită 
viaţa — şi-afli viaţă-n moarte, 
o, senores, vestea morţii 
să mă bucure-i firesc.

DON PEDRO
Sancho Ortiz de las Roelas, 
recunoşti că l-ai ucis 
pe Tavera Busto ?

SANCHO
Da,
recunosc cu voce tare : 
l-am ucis pe cel mai nobil 
dintre cavalerii care 
s-au leit vreodată-n zale 
şi-au purtat o spadă dîrză, 
ori o lance neînvinsă, 
ori un luciu coif pe creştet. 
Legile prieteniei, 
ce te leagă pe vecie, 
eu le-am rupt cînd el a vrut 
să-mi ofere numai mie 
înstelaţii săi luceferi. 
Căutaţi barbare cazne, 
născociţi torturi cumplite, 
ca în Spania să se uite 
de Falaris sau Mayenza.

FARFAN 
Chiar aşa, fără pricină 
l-ai ucis ?

SANCHO
L-am omorît. 
Asta-i tot ce recunosc. 
Nu cunosc pricina, însă 
o pricină-a fost, iar eu 
nu se cade s-o destăinui. 
De-o cunoaşte cineva, 
s-o destăinuie el însuşi, 
căci eu nu pricep de ce 
trebuia să moară Busto. 
Ştiu atît, că l-am ucis, 
dar nu ştiu din ce pricină.

DON PEDRO
Dar e laşă perfidie 
să ucizi fără pricină.

SANCHO
Dacă a murit, înseamnă 
că pricini i-a dat cuiva.

DON PEDRO
Cui?

SANCHO
Acelui ce m-aduse 
în această tristă stare, 
care n-are-n lume seamăn.

DON PEDRO
Cui anume ?

SANCHO
Nu pot spune, 
căci mi-a-ncredinţat o taină, 
şi cum rege-s eu prin fapte, 
rege sînt şi prin tăcere. 
Iar ca eu să fiu ucis, 
vouă de ajuns vă este 
doar să ştiţi că l-am ucis, 
nentrebîndu-mă de ce.

DON ARIAS
Eu, senor Sancho Ortiz, 
Vin în numele Alteţei 
Sale, ca să-ţi cer, cu rugă, 
să mărturiseşti pricina 
nebuniei săvîrşite. 
Au pricina stă-n prieteni,
în femei, în datorii ? 
E poruncă de ia vreun 
om puternic din regat ? 
De la cineva suspus, 
de la care ai la mînă 
garanţii,ori înţelegeri, 
ori ceva scris, iscălit ? 
Regele, prin gura mea,  
cere să mărturiseşti 
totul, despre orişicine. 
Fă ce eşti dator să faci.

SANCHO
Dac-aş sta să fac aşa,
nu mi-aş face datoria,
o, senor... Alteţei-Sale
vreau să i. se spună doar
că eu ştiu să-mi ţin cuvîntul,
şi că dacă el e Sancho
cel Brav,eu acelaș nume
port... Mai spuneţi-i, apoi, 
că puteam să am hîrtii,  
dar îmi pare cam ciudat 
că el de hîrtii întreabă, 
cînd el însuşi a văzut 
cum eu rup orice hîrtie.
-Da, eu l-am ucis pe Busto, 
şi chiar de-aş putea, pe loc, 
s-ajung liber, nu o fac, 
ca să nu arunc.o pată 
pe-un cuvînt, ăl altcuiva. 
Eu sînt rege cînd cuvîntul 
ştiu să-l ţin — şi l-am ţinut. 
Cel care ceva promite, 
este drept la fel să facă. 
Cînd prin vorbe te obligi,
mergi cu vorba pîn-la capăt. 
Eu n-am obligat cu fapta, 
iar dacă vorbirea poartă 
numele de Sancho, eu 
Sancho sînt — dar mut rămîn. 
Asta, deci, Alteţei-Sale 
spuneti-i din partea mea, 
şi mai spuneţi că doresc 
să se ştie că,-n Sevilla, 
ştim să ne purtăm ca regii.

DON ARIAS
Dacă dezvinovăţirea
stă pe buza ta, don Sancho,
nebunie-i să refuzi
să te dezvinovăţeşti.

SANCHO
Eu sînt cine sînt... Fiind 
cine sînt, pe mine însumi 
mă domin tăcînd, sfruntîndu-l 
pe-altul, care tace-acum. 
Cel ce e chiar cine este, 
fie cel ce e prin faptă. 
Astfel, amîndoi vom face 
totul numai pe potriva 
celor ce, de fapt, sîntem.

DON ARIAS
Am să-i spun Alteţei-Sale 
ce doreşti.

DON PEDRO
Sancho Ortiz, 
faptă grea ai săvîrşit. 
Nu grăieşti cu-nţelepciune.

FARFAN 
Sfatul Mare al Sevillei 
l-ai jignit, Sancho Ortiz, 
şi asprimii lui cumplite 
ţi-i supusă, de-astăzi, viaţa, 
şi mînia lui ţi-o strînge 
gîtu-n ştreang.
(Iese din scenă.)

DON PEDRO
Pe-un regidor, 
care n-avea nici o vină, 
l-ai ucis. Va şti Sevilla 
crima grea să-ţi pedepsească. 
(Iese din scenă.) 

DON ARIAS
.......................................
Chiar şi regelui, ce este
Drept sfînt.
(aparte)
Ah,ce curaj!
Ce virtute fără seamăn ! 
(Iese din scenă.)


SCENA VII 
SANCHO, CLARINDO

CLARINDO
Cum de poţi să-nduri, senor, 
toate ale lor injurii ?

SANCHO
Pot, Clarindo căci doresc 
să fiu pedepsit de oameni,
să mă ia drept altul cerul. 
Nu auzi un huiet greu ? 
Ard văz duhurile — pline 
de bubuituri — şi-un fulger, 
dintre mii de fulgerări, 
ca un şarpe, deasupra-mi, 
se prăvale-n scăpărare 
grea de cercuri mari de foc

CLARINDO
Cred că ţi-ai ieşit din minţi ! 
(Aparte.) 
După mintea lui, şi ea să mă iau.

SANCHO
Ah, ard!

 CLARINDO
Ce flăcări
mă cuprind !

SANCHO
Şi tu, Clarinde, 
eşti lovit de fulger cloci ?

CLARINDO
Cum, nu vezi că în cenuşe 
m-a schimbat ?

SANCHO
Nu-i cu putinţă

CLARINDO 
Mi-s un vreasc, făcut cenuşe.

SANCHO
Dă-mi şi mie-un pic, Clarindo, 
ca să am de acatiste.

SANCHO
Fulgerul nu te-a lovit 
şi pe tine, biet senor ?

SANCHO
Nu mă vezi că-s preschimbat, 
precum a lui Lot femeie, 
într-un bulgăre de sare ?


CLARINDO 
Vreau să văd.

SANCHO
Poţi să mă pipăi.

CLARINDO 
Ah, eşti tare şi sărat!

SANCHO
Nătăfleaţă, cum să fiu 
dacă-s bulgăre de sare ?

CLARINDO
Te vei risipi mai greu, 
de eşti bulgăre... Dar zi-i,
cum de poţi vorbi ?

SANCHO
Pot, căci 
sufletul îmi este-nchis , 
în al trupului infern.
Dar tu, care eşti cenuşe, 
cum de poţi vorbi?

CLARINDO
Mi-s rug, 
însă, sub cenuşe,-mi stă 
sufletul ca un tăciune.

SANCHO
Ah, ţi-e sufletul tăciune ? 
Nu e bine !

CLARINDO
Mai degrabă, 
zi, senor, că nu-i chiar bine.

SANCHO 
Om şi fi-n cealaltă lume ?

CLARINDO 
Cred că ni-s în iad, senor.

SANCHO    
Chiar în iad, Clarindo ? Dar 
după ce cunoşti că-n iad 
ne-am afla ?

CLARINDO
Păi, după faptul 
că-n castelul ăsta văd 
treisute de croitori, 
toţi minţind.

SANCHO
Da, bine zici 
că ne-aflăm în iad. Trufia
văd că arde pe-acel turn, 
care tot e-alcătuit 
din trufaşi şi din obraznici. 
Văd şi-Ambiţia că-nghite 
hăuri mari de foc pe-acolo.

CLARINDO
Iar oleacă mai departe, 
văd o gloată de birjari.

SANCHO
Dacă trec şi birji pe-acolo, 
iadul zău că-l vor distruge. 
Dar dacă sîntem în iad, 
cum de nu văd grefieri ?

CLARINDO
Nu-i primesc, ca să nu işte 
printre diavoli lungi procese.

SANCHO
Dacă nu-s procese-n iad, 
iadu-i bun.

CLARINDO
Da, zău că-i bun;

SANCHO 
Ăia ce-s ?

CLARINDO
Ce ? Cartofori, 
pe o masă de jăratic.

SANCHO
Şi ceilalţi ?

CLARINDO
îs draci-sadea, 
care-i duc, senor, legaţi

SANCHO
Nu le-ajunge că sînt draci ? 
Sînt şi turnători ?... Dar ce 
se aude?

CLARINDO
Păi, fac zarvă 
doi căsătoriţi aiurea 
şi geloşi nevoie-mare..

SANCHO
Aştia,-n iad, de două ori 
Îşi fac iadul, suferind 
şi aici, şi pe pămînt; 
cruntă caznă, groaznic jug! 
Zău că milă mi-e de ei ! 
Dar de ce rîzi ?

CLARINDO
Văd pe unul, 
speriat, cum face semne 
dracilor, că i-au tăiat 
chica, mai mototolindu-i 
şi al hainei mîndru guler.

SANCHO 
Asta chiar că-i caznă grea 
Cred că-l doare rău.

CLARINDO
Acolo 
urlă-ntruna sărăcia, 
toată-n straie de eretici.

SANCHO
Suferă şi-aici, şi-acolo 
biata sărăcie, veşnic, 
pe cînd cere-s-ar iertate 
ale ei greşeli, oricînd, 
că-i femeie necăjită, 
şi e dezvinovăţită 
sărăcia cînd păcate 
săvîrşeşte, de nevoie. 
Nu te speria, Clarindo.

CLARINDO
Aoleu ! Aş vrea să ştiu 
cine-i ăl cu pana-n mînă !

SANCHO
Ăla e Homer, iar cel 
de alături, e Vergiliu, 
căruia, cîndva, Didona 
limba i-a tăiat, răsplata 
mincinoasei mărturii 
de-altădată. Moşul ăla 
e Horaţiu ; celălalt 
e Lucanus ; lîngă el, 
stă Ovidiu.

CLARINDO
Dar, senor, 
printre toţi poeţii ăştia 
ochiul meu nu vede un 
ins din vremurile noastre: 
Nu văd unul din Sevilla.

SANCHO
Cum să-i poţi vedea, Clarindo, 
dacă-s draci ce, pe pămînt, 
au chip de.poeţi, dar nu iac 
alta, decît născocesc 
cazne pentru noi întruna ?

CLARINDO
Ah, sînt draci-poeţi, senor ? 
Da, senor, zău că te cred, 
fi'ncă dracul de acolo, 
cel ţîfnos, cu coarne negre, 
cam aduce c-un prieten 
de al meu, care-i poet, 
doar că tare-i greu de cap. 
Dracii-s nişte" cărturari, — 
el- va fi doar un neghiob, 
însă ia-n priveşte-l colo 
pe tiranul Don Onoare, 
încărcat de proştii care 
suferă de dragul lui!

SANCHO
Vreau să stau cu ei alături.
—Don Onoare,-un prost cinstit 
vine ca să-ţi fie slugă,
legea ta să n-o încalce.
—Prost drum ţi-ai ales, amice, 
căci onoare ai doar cînd
ştii să n-ai deloc onoare. 
Umblă după mine mulţi 
pe pămînt, la voi, iar eu 
sînt de secole bun-mort ! 
Bani să căutaţi, prieteni, 
căci onoarea-nseamnă bani. 
Tu prin ce-ai păcătuit ?
-Doar am vrut să-mi ţin cuvîntul.
-Au, mă faci să rîd ! Cuvîntul 
să ţi—1 ţii ? îmi pari cam timp, 
căci nobleţea,-n vremea de-astăzi, 
să nu-ţi ţii cuvîntu-nseamnă.
—Am făgăduit pe-un ora 
să-l ucid — şi l-am ucis, 
ca turbat, fiindu-mi el
cel mai bun prieten. — Rău 
ai făcut !

CLARINDO
N-ai făcut bine !

SANCHO
Nu prea bine ! într-o gherlă 
zvîrle-1, osîndit să fie 
pentru neghiobie crasă.
—Don Onoare, am pierdut-o 
şi pe sora lui cea dulce, 
după care sufăr crunt.
— N-are nici o-nsemnătate.

CLARINDO 
(aparte)
Vai de mine, Doamne Sfinte ! 
Dacă-l las de capul lui, 
minţile cu totu-şi pierde ! 
Ia să născocesc ceva ?
(Latră.)

SANCHO
Cine latră ? Cine latră ?

CLARINDO
Latră Cerberul, străjerul 
ăstui necuprins palat. 
Ce, nu mă cunoşti ?

SANCHO
Ba da,
cred că da.

CLARINDO
Dar tu, senor,
cine eşti ?

SANCHO
Un om prea plin 
de-al onoarei simţ.

CLARINDO
Şi-atunci 
stai acolo, înlăuntru ? 
Ieşi numaidecât afară !

SANCHO
Ce spui ?

CLARINDO
Zic să ieşi îndată, 
căci acesta nu-i loc bun 
pentru oameni de onoare. 
Haideţi, prindeţi-1, luaţi-l ! 
Duceţi-l in altă lume, 
la-nchisoarea din Sevilla, 
pe aripi de vînt ! — Ce ? Cum ?
-Şi cu ochii-acoperiţi, 
nu cumva să-i fie teamă.
-Ochii i-s acoperiţi.
-Dracu' Şchiop, atunci, pe umeri 
să-l ridice dintr-un salt,
ca la locul lui să-l ducă !
—Dintr-un salt ? Ce bine-mi pare
—Hai la drum, şi-ţi du, măi drace, 
şi tovarăşul de mînă !
(îi dă un brînci lui Sancho şi-l lasă liber.)
—Ei, amice, pe pămîrvt
ai ajuns... Rămîi cu Domnul.
—Da, cu Domnul chiar rămîn.

SANCHO
Chiar ,,Rămîi cu Dumnezeu" 
mi-a zis dracul ?

CLARINDO
Da, senor,
fi'ncă dracu' ăsta, vezi, 
înainte de-a fi drac, 
a fost şi el bun creştin, 
şi e un galician 
de pe Cal de Francos.

SANCHO
Zău,
parc-aş fi trăit un vis. Doamne Sfinte ! Ay, Estrella, ce nefericit am fost, trăind visul fără tine ! însă dacă te-am pierdut, merit şi pedeapsa asta.


SCENA VIII
DANTUL ÎNCHISORII şi ESTRELLA, cu gluga trasă.Aceiaşi

ESTRELLA
Pe prizonier, îndată, 
mie să mi-l dai pe mînă.

COMANDANTUL
O, senora, asta este
şi a regelui poruncă.
împlinind-o chiar acum,
ţi-l încredinţez... — Don Sancho,
porunceşte-Alteţa-Sa,
regele, acestei doamne
azi să-i fir încredinţat.

ESTRELLA
Da, senor... Cu mine vino..

SANCHO
Pentru milă-ţi mulţumesc,
dacă mila ta-mi aduce
moartea — căci să mor doresc.

ESTRELLA
Hai, dă-mi mîna şi cu mine vino.

CLARINDO 
(aparte)
Nu-i o vrajă, oare ?
(Estrella şi Sancho ies din scenă.)
Zău, grozav de tot ni-i  drumul
ba din iad către Sevilla,
ba din ea, spre iad ! Dea Domnul
ca Estrella să ne fie
steaua călăuzitoare !
(Iese din scenă.) 


SCENA IX
O cîmpie.ESTRELLA, înfășurată în mantie ; Don SANCHO

ESTRELLA
Liber eşti, Sancho Ortiz ; 
mergi cu Domnul unde vrei. 
Milă afli-n ochii mei 
şi clemenţă... Nu e vis, 
mergi cu Domnul. însă ce-i ? 
Ce-aştepţi ? Ce-i cu dumneata ? 
De ce stei pe loc ? De-acum 
liber eşti ! Deci, hai la drum. 
Nu mai poţi întârzia... 
Ai un cal, cal bun — şi cum 
slujitorul are bani, poţi fugi.

SANCHO
A tale glezne
dă-mi, să le sărut.

ESTRELLA
Cît lesne
ţi-e să fugi, fugi !

SANCHO
Şi lungi ani
nu voi şti cine din bezne 
m-a scăpat ? Cui să-i aduc 
mulţumiri ?

ESTRELLA
Sînt o femeie, 
ce puteri are să-ţi deie libertatea.

SANCHO
Ca năuc, 
stau pe loc, cît n-aflu ce e 
cu această libertate. 
Cine eşti ? Sau, te rog foarte, 
mantia ţi-o dă deoparte.

ESTRELLA
N-avem timp şi nu se poate.

SANCHO
Vreau, căci m-ai scăpat de moarte, 
să te răsplătesc cumva. 
Pentru asta, -ntîi şi-anume, 
cere-se să ştiu un nume ; 
spune-mi-l, spre-a-l lăuda 
cu recunoştinţă-n lume.

ESTRELLA
Iată, sînt o mare doamnă 
care-n lume, te iubeşte 
cel mai mult, mai nefireşte, 
pe cînd inima te-ndeamnă 
să-i faci rău doar, mişeleşte. 
Mergi cu bine.

SANCHO
Nu plec eu, chipul cît nu-ţi văd !

ESTRELLA 
(îşi desface mantia.)
E ora
să mă vezi, căci pleci. 

SANCHO
Senora !
Steaua sufletului meu !

ESTRELLA 
Călăuza ta-n ceas greu 
sînt acum.. Mergi, te conjur. 
Astfel dragostea omoară 
chiar asprimea cea amară, 
şi-ţi sînt stea de bun augur.

SANCHO
Stea strălucitoare, rară ! 
Cînd cumplit duşman îţi sînt, 
tu să-mi fii un înger blînd ! 
Fii mai crudă ! Mila ta 
mi-e acum asprime grea, 
că-i pedeapsă-al milei gînd ! 
Cere-le să mă omoare ! 
Nu-ncerca, făcându-mi bine, 
să-mi faci răul cel mai mare. 
Bun mi-e răul de la tine ; 
rău fă-mi deci — şi cu ardoare 
Slobod hu-l lăsa pe cel 
ce-l ucise pe-al tăui frate.  
Să trăiesc nu se mai poate, 
cînd te pierd, dacă pe el 
l-am pierdut... Ce libertate 
merit eu ? Liber fiind,  
eu m-aş dărui tot morţii... 
Au în închisoare sorţii 
nu-mi doream la fel, cu jind ?

ESTRELLA
Nu te vreau în rînd cu morţii.. 
Dragostea mi-e mult mai tare.

SANCHO
Libertatea de mi-o dărui, 
eu s-alerg spre moarte stărui.
Vom fi, astfel, fiecare 
pe potriva fiecărui.

ESTRELLA 
De ce mori ?

SANCHO 
Să te răzbun.

ESTRELLA 
Pentru ce ?

SANCHO
Pentru trădarea
mea.

ESTRELLA
Asta-i cruzime !

SANCHO
Spun
că-i curaj.

ESTRELLA
Ba eşti nebun !

SANCHO 
Ba iubesc.

ESTRELLA
Iubirea, marea, 
moarte-i ? Mă jigneşti;

SANCHO
Dar eu
te iubesc !

ESTRELLA
Cum ?

SANCHO
Doar murind.

ESTRELLA 
Iarăşi mă jigneşti !

SANCHO
Trăind !

ESTRELLA 
Să m-asculţi !

SANCHO
Îmi vine greu.

ESTRELLA
Unde pleci?

SANCHO
Să mor, cu jind, 
căci — trăind — eu te jignesc.

ESTRELLA
Pleacă, lasă-mă !

SANCHO
Nu-i bine.

ESTRELLA 
Liber fii.

SANCHO
Nu, nu-i firesc.

ESTRELLA
De ce mori ?

SANCHO 
Mi se cuvine.

ESTRELLA 
Crud eşti !

SANCHO 
Ba onoarea-mi cresc.

ESTRELLA
Cin' te-acuză ?

SANCHO
Tu, amar,
prin dispreţ,

ESTRELLA
N-am.

SANCHO
Sînt de stană.

ESTRELLA
Minte ai ?

SANCHO
Onoare doar ;
te jignesc, trăind.

ESTRELLA
Tirană,
cer şi eu al morţii har ! 
(Ies amîndoi din scenă, fiecare prin altă parte.)


SCENA X
Salon la alcazar. REGELE, Don ARIAS

REGELE
Nu mărturiseşte, deci,
cum că eu i-am dat poruncă ?

DON ARIAS
Neagă tot — şi pot să spun că 
bronz ca el nu afli-n veci. 
Spre sfîrşit, a spus că el 
un cuvînt şi-a respectat 
iar cel ce porunci i-a dat 
poate face tot la fel.

REGELE 
Să mă-nvingă vrea, tăcînd.

DON ARIAS 
Şi a izbutit din plin.

REGELE
Eu cuvîntul cum să-mi ţin, 
cînd el l-a-mplinit, şi cînd 
sînt la grea încurcătură ? 
Furios am poruncit 
să-l ucidă şi...

DON ARIAS
Smerit,
un vasal porunca-ndură, 
cînd ea dată e de rege. 
De vasalul vorba-şi ţine,
regelui mai greu îi vine,
căci cuvîntul lui e lege.

REGELE
Da, cînd legea se-mpleteşte 
cu fireasca judecată.

DON ARIAS
Un vasal porunca dată 
o va împlini orbeşte, 
necrîcnind, oricînd şi iute ; 
treaba lui nu-i să gîndească 
dacă legea e regească, 
ci pe loc s-o execute. 
Regele doar cere sfat. 
I-ai scris legea pe hîrtie, 
dar a rupt-o, să se ştie 
prin cuvînt că s-a legat. 
Legea spusă prin cuvînt 
drum spre crimă i-a deschis ; 
Altfel nu l-ar fi ucis 
pe Tavera, el, nicicînd.

REGELE
Deci s-ar cere ca, spăsit, 
să mă recunosc de vină, 
căci ucis fără pricină 
fost-a, cum am poruncit. 
Şi-al Sevillei Sfat ce-o zice 
cînd va şti că-s vinovat ? 
În Castilia condamnat 
n-oi fi, cînd îmi cată price 
don Alonso — şi mă face 
totdeauna crunt tiran ? 
Nu-s de Pontiful roman 
hărţuit de-o vreme-ncoace ?
A nepotului meu parte 
o va ţine, apărîndu-1, 
sprijinindu-i fapta, gîndul 
Şi-ar fi josnic ca ia moarte 
pe don Sancho să-i trimit. 
Ce să fac ?

DON ARIAS
Alteţă, poţi 
să-i convingi pe-alcalzii toţi; 
măgulindu-i, negreşit, 
ca pedeapsa capitală 
să i-o schimbe în surghiun. 
Te-ai vădi un rege bun, 
ce se-ndură de-o greşeală. 
Astfel şi-ar primi răsplata 
Sancho şi, pe alţi coclauri, 
s-ar încununa cu lauri, 
dacă e de fapte gata. 
Fă-1, Alteţă, general 
la un greu hotar al ţării.

REGELE
Bine zici dar, disperării 
pradă, spre al morţii mal 
nu l-a dus Estrella oare ? 
Doar i-am dat al meu inel. 
Ce să facem ? în ce fel ?

DON ARIAS
Află-n lume îndreptare 
toate cele... Mă şi duc 
pe Estrella s-o găsesc, 
la alcazarul regesc 
fără zarvă s-o aduc, 
s-o convingi să facă tot
ce doreşti, chiar cu elan, 
de-i promiţi cu un curtean 
c-o vei mărita, căci pot 
spune eu că, prin virtute, 
merită un soţ ales.

REGELE
Ruşinat mă simt ades 
pentru slăbiciuni nevrute ! 
Bine-a zis un înţelept 
că-nţelept e doar cel care 
e prudent — şi-n cazuri rare 
se arată crud, nedrept. 
Pe Estrella mergi de-o prinde, 
căci, prinzînd-o, să mă scoţi 
din încurcătură poţi. 
Şi promit, dacă-i cuminte, 
să-i găsesc un soţ bogat. 
Ah, ea merita oricînd, 
prin virtuţi şi nobil gînd, 
tronul meu să i-l fi dat, 
căci o soră şi un frate 
precum ei cer nemurirea.

DON ARIAS
Oamenii de-aici, prin firea 
lor, întrec şi Roma, poate. 
(Iese din scenă.)



SCENA XI
COMANDANTUL închisorii, PEDRO DE CAUS ; REGELE

COMANDANTUL
La picioare-Alteţei-Tale 
mă prostern.

REGELE
Ce păs te-aduce, Pedro de Caus, la rege ?

COMANDANTUL
O, senor, acest inel 
cu-armele regale nu-i 
al Alteţei-Voastre ?

REGELE
Este,
şi e semn de iertăciune 
pentru orice fel de crimă 
s-ar fi săvîrşit.

COMANDANTUL
Senor,
s-a înfăţişat cu el,
la Triana, o femeie
în mantie-nfăşurată,
şi mi-a spus că-Alteţa-Voastră
porunceşte ca pe mîna
ei să fie dat, anume,
don Sancho Ortiz... îndată,
eu am cercetat inelul,
şi cu toţii-am zis că-i bine
să-ţi îndeplinim porunca.
Liber l-am lăsat pe Sancho,
dar după puţină vreme,
s-a întors acesta iar,
tot cerînd, în gura mare,
poarta grea să i-o deschidem.
Ca nebunul, tot urla :
„Nu se cade să fac eu
tot ce regele îmi cere !-"
şi : „Eu vreau să mor, că-i drept
ca un ucigaş să moară !" 
M-am opus, dar cum urla 
necurmat, am fost silit 
să-i deschid, şi a intrat 
iar la închisoare, unde 
bucuros aşteaptă moartea.

REGELE
Nicăirea n-am văzut 
cetăţeni mai minunaţi 
şi mai buni creştini decît 
cei de-aicea, din Sevilla. 
Să pălească,-n faţa lor, 
statui, bronzuri şi columne !

COMANDANTUL
A mai spus, sehor, femeia, 
că-l lăsase-n libertate, 
dar că el nu s-a-nvoit, 
stînd să afle că e sora 
lui Busto Tavera, care 
fost-a omorît de dînsul.

REGELE
Ce îmi spui acum, mai mult 
decît toate mă-nspăimîntă, 
căci, prin măreţia lor, 
ei sfidează însăşi Firea. 
Ea, cînd se cădea să fie 
crudă şi neîndurată, 
liber lasă-l şi îl iartă ; 
iară el, spre-a-i răsplăti 
nobila mărinimie, 
pe al morţii drum se-ntoarce. 
Dacă fapte ca acestea 
s-ar tot săvîrşi pe lume,
al lor-nume s-ar săpa
pe frontonul veşniciei.
Mergi, Pedro de Caus, şi,-n taină,
la alcazar să-l aduci,
în trăsura mea regală,
pe Sancho Ortiz, cătînd
de străjeri să scapi şi zarvă.

COMANDANTUL
Slugă-ţi sînt, senor... 
(Iese din scenă.)


SCENA XII

Un SLUJITOR; REGELE; apoi, ALCALZII

SLUJITORUL
Alteţă, 
stau afară şi aşteaptă 
să-i primeşti doi mari alcalzi.

REGELE 
Cu toiagul lor să intre. 
(Slujitorul iese din scenă.)
Dacă pot, faţă de Sancho 
am să-mi ţin acum cuvîntul, 
fără ca asprimea mea 
să se simtă...
(Intră cei doi alcalzi.)

DON PEDRO
Preamărite 
rege, vina -i dovedită, 
şi e caz ca judecata 
azi osînda să-şi rostească.

REGELE
S-o rostească, dar vă rog, 
cum sînteţi părinţi al ţârii, 
să gîndiţi că îndurarea 
înfrumuseţează... Sancho 
este regidor de seamă 
al Sevillei, precum fost-a 
cel pe care l-a ucis. 
Cere Busto răzbunare — 
şi-i de milă vrednic Sancho.

FARFAN
Noi sîntem, mărite rege,
ai Sevillei mari alcalzi,
şi pe-ai noştri umeri, astăzi,
şi onoarea ei apasă,
cum şi-ncrederea-i deplină.
Ni-s toiegele, Alteţă,
nalt regal însemn al tău.
Simbol al puterii tale-s
şi, dacă greşit înclină,
pe obrazul tău pun pată.
îl privesc pe Dumnezeu,
cînd sînt drepte : de se strîmbă,
îl privesc pe om, şi-atunci
stau de Dumnezeu departe.

REGELE
Eu nu zic să le lăsaţi
să se strîmbe — ci dreptatea
cu-ndurare să se facă.

DON PEDRO
Cauza noastră, nalt senor, 
e numai Alteţa-Voastră, 
şi-n regescul fiat stau
ale noastre mari speranţe. 
Dăruieşte-i viaţa, căci 
regii-s mai presus de oameni, 
Nimeni nu le dă porunci. 
Dumnezeu pe regi îi face 
şi coroana suverană 
el o trece, de la Saul, 
pe-al lui David cap umil.

REGELE
Hotărîţi osînda dreaptă, 
după legile-ndurării, 
şi Sancho Ortiz să fie 
dus la locul de supliciu 
după cum grăieşte legea. 
Pedro de Guzman rămînă, 
să-i vorbesc un pic aparte. 
(Farfan iese din scenă.)



SCENA XIII 
REGELE, Don PEDRO

DON PEDRO 
Tronul ce porunci îmi dă ?

REGELE
Vezi, prietene don Pedro, 
dacă Sancho-i dus la moarte, 
viaţa celui mort nicicum 
nu-i mai poate fi redată. 
Aş dori să nu îndure 
chiar năpasta grea a morţii, 
ci să-l osîndim, mai bine, 
la surghiun, în Gibraltar,
ori pe-aproape de Granada, 
unde, în serviciul meu, 
el să moară-n luptă cruntă. 
Ce zici ?

DON PEDRO
Rege, zic că eu 
sînt don Pedro de Guzman, 
şi că eu Alteţei-Tale 
la picioare mă prostern. 
Viaţa mea îţi aparţine, 
precum spada mea şi-averea, 
şi te voi sluji, o, rege, 
ca vasalii mei pe mine.

REGELE
Să te-mbrăţişez, don Pedro 
de Guzman ! La mai puţin 
nu puteam să mă aştept 
de la sufletul tău nobil. 
Mergi cu Domnul — şi Farfan 
de Ribera să poftească.
(Aparte.) 
Măgulirea mută munţii. 
(Don Pedro iese din scenă.)

SCENA XIV 
FARFAN, REGELE 

FARFAN
La picioarele regeşti 
mă prostern.
REGELE
Auzi, Farfan 
de Ribera, mă cam doare 
faptul că Sancho Ortiz 
s-ar putea cumva să moară. 
Aş dori să-i comutăm 
în surghiun osînda morţii, 
şi-i va fi mai lungă moartea, 
căci cît viaţa-i va dura. 
De-nvoirea ta-i nevoie 
spre-a i se schimba osînda.

FARFAN
Rege, poţi să-mi dai porunci 
mult mai greu de împlinit, 
fără-a te-ndoi de mine, 
căci lealitatea mea 
nu se dă nicicînd în lături 
de la orişice mi-ai cere.

REGELE
Un adevărat Ribera
te vădeşti, un mal de rîu,
peste care zorii-aştern
florile virtuţii mîndre,
ce te-mpodobesc de-a pururi.
Mergi cu Dumnezeu.
(Farfan iese din scenă.)



SCENA XV 

REGELE
Ce bine 
să tratez cu ei ştiut-am. 
Astăzi va scăpa de moarte
Sancho — şi făgăduinţa 
mi-o voi ţine astfel, fără  
a se şti că i-am făcut-o. 
Îl voi face general 
undeva, pe la hotare, 
răsplătindu-l cu surghiunul.



SCENA XVI 
ALCALZII, REGELE

DON PEDRO
E osînda gata scrisă, 
Întărită doar se cere 
de Alteţa-Ta.

REGELE
Şi sper
că osînda-i pe măsura 
aşteptării mele de la 
nobili cavaleri ca voi.

FARFAN
Tronului leah îi sîntem, 
majestate.

REGELE 
(citeşte)
„Judecata 
hotărăşte ca, în piaţă, 
capul lui tăiat să fie." 
Cum, aceasta e sentinţa 
ce-aţi semnat-o ? Cum, aşa 
ştiţi cuvîntul a vă ţine 
faţă de al vostru rege ? 
Ticăloşilor ! Ah, Doamne !

FARFAN 
Am făgăduit, Alteţa, 
să ne dăm averea, viaţa, 
chiar şi sufletul, oricînd, 
ţie credincioşi slujindu-ţi.
Dar toiagul judecăţii 
nu este supus puterii 
pământeşti : el este Legea, 
şi nu-i drept să se-ncovoaie, 
să-şi trădeze datoria.

DON PEDRO
Ca vasali, poţi orişice 
să ne porunceşti, o, rege, 
dar ca mari alcalzi, nicicînd 
nu putem să ne supunem 
unor ordine nedrepte. 
Una e să porţi toiagul, 
şi-alta e să nu îl porţi, 
şi Consiliul Sevillei 
îşi e sieşi credincios 
totdeauna.

REGELE
Ei, ajunge, 
căci mă ruşinaţi cu toţii.



SCENA XVII 
Don ARIAS, ESTRELLA. Aceiaşi

DON ARIAS 
E aici Estrella.

REGELE
Spune-mi, 
don Arias, ce să fac?
Ce mă sfătuieşti acum, 
în aceste clipe grele ? 
..............................



SCENA XVIII 
COMANDANTUL închisorii, SANCHO, CLARINDO. Aceiaşi 

COMANDANTUL
Majestate, l-am adus 
pe Sancho Ortiz.

SANCHO
O, Doamne, 
de ce oare, nobil rege, 
ale mele mari năpaste 
nu le curmi prin moartea mea, 
cu asprime pedepsind 
fapta mea de neiertat ? 
L-am ucis pe Busto — deci 
cere-se să fiu ucis ! 
Dovedeşte-ţi mila, rege, 
făcînd şi dreptate.

REGELE 
Spune,
cine te-a-ndemnat pe Busto 
să-l ucizi ?

SANCHO
Doar o hîrtie.  

REGELE 
Şi de cine era scrisă ?

SANCHO
Dacă ar vorbi hîrtia, 
totul limpede ar fi, 
dar hîrtiile, de-s rupte, 
încîlcesc orice cuvinte. 
Eu ştiu doar că mi-am ucis 
cel mai bun şi scump prieten, 
după cum făgăduisem. 
Dar, o, rege, la picioare 
prosternată-ţi stă Estrella, 
aşteptînd s-audă cum 
voi muri eroic — şi-asta 
nu-i destulă răzbunare.

REGELE
Soţ eu ţi-am ales, Estrella,
pe un grande de la Curte,
tînăr, curajos, frumos,
mare prinţ castilian.
Eu, în schimb, te rog, Estrella,
lui Ortiz să-i dărui viaţa.
Sper că nu-l refuzi pe rege.

ESTRELLA
Dacă sînt căsătorită,
o, sen or, îmi iau şi gîndul
de la răzbunare.

SANCHO
Cum ?
pentru că Alteţa-Sa
te-a căsătorit — mă ierţi ?

ESTRELLA
Asta-i pricina iertării.

SANCHO
Răzbunată te socoti, 
astfel, pentru răul crunt 
ce ţi l-am pricinuit ?

ESTRELLA
Intru totul răzbunată.

SANCHO
Spre a-ţi împlini-aşteptarea, 
fie, deci : accept şi viaţa.

REGELE 
Mergi cu Dumnezeu.

FARFAN 
Senor,
dar s-ar răzvrăti Sevilla ! 
Sancho trebuie să moară !

REGELE 
(lui don Arias)
Don Arias, ce să fac ?
Laş, nevrednic aceşti oameni
să mă simt mereu mă fac.

DON ARIAS
Spune-le-adevăru,-Alteţă.

REGELE
Voi, alcalzi mari ai Sevillei, 
ascultaţi : eu sînt acela 
ce la moarte osîndit 
s-ar fi cuvenit să fie.
Eu i-am poruncit pe Busto 
să-l ucidă. Prin ce spun, 
Sancho-i dezvinovăţit.

SANCHO
Doar al regelui cuvînt 
aştepta onoarea mea. 
Regele mi-a poruncit 
să-l ucid, căci faptă cruntă 
ca aceasta niciodată 
nu puteam să săvîrşesc.

REGELE 
Da, acesta-i adevărul.

FARFAN
Ai Sevillei cetăţeni 
înţelege-vor, sînt sigur, 
că monarhul nu ucide 
fără-ntemeiate pricini.

REGELE
Sînt uimit de cum se poartă 
mîndrii oameni ai Sevillei.

SANCHO
Eu sînt gata în surghiun 
să mă duc, o, rege, dar 
cer ca şi făgăduinţa 
cealaltă să-ţi ţii.

REGELE
Pe loc
îţi voi împlini dorinţa.

SANCHO
Mi-ai făgăduit să-mi dărui 
de soţie pe femeia 
ce m-o voi alege eu.

REGELE
Da, aşa e.

SANCHO
Pe Estrella 
mi-o aleg — şi-mi cer iertare, 
la picioarele-i divine.

ESTRELLA
Sancho, sînt căsătorită.

SANCHO
Tu, căsătorită !

ESTRELLA 
Da.

SANCHO 
Simt că mor !

REGELE
Dona Estrella, 
i-am făgăduit ce-mi cere. 
Nu pot să nu-mi ţin cuvîntul, 
căci sînt rege.

ESTRELLA
Să se facă 
precum regele doreşte : 
sînt a lui.

SANCHO
Eu sînt al ei. 

REGELE
Ce vă mai lipseşte deci?

SANCHO 
Numai învoirea ei.

ESTRELLA
învoirea asta, Sancho, 
dacă vom trăi-mpreună, 
nu o vom putea afla 
niciodată.

SANCHO
Tot aşa 
cred şi eu, că n-aş putea 
sta-mpreună cu aceea 
căreia un frate scump 
şi iubit al meu prieten 
i-am ucis.

ESTRELLA
Atunci deci, Sancho, 
sîntem liberi amîndoi ?

SANCHO
Da.

ESTRELLA
Adio.

SANCHO 
Zic şi eu
tot adio.

REGELE   
Aşteptaţi.

ESTRELLA
Nu, senor, o, nu ! Nu poate 
soţ să-mi fie omul care 
fratele mi l-a ucis, 
chiar dacă-l iubesc şi-ador.
(Iese din scenă.)

SANCHO
O iubesc prea mult, senor... 
Nu-i drept soţul ei să fiu. 
(Iese din scenă.)

REGELE 
Ce nobleţe !

DON ARIAS 
Ce constanţă ! 

CLARINDO 
(aparte) 
Ba-i curată nebunie.
REGELE 
Aceşti oameni mă uimesc,

DON PEDRO 
Aşa-s oamenii Sevillei.

REGELE
Am să o căsătoresc 
precum merită.

CLARINDO
Aici,
drag senat, Cardenio 
vă închină Tragedia 
asta Steaua din Sevilla, 
ce a dobîndit o faimă 
pururea nepieritoare, 
căci povestea ei în piatră 
şi în bronzuri s-a săpat.

SFÎRŞIT 